open-index/open-wikipedia-markdown huggingface dataset:
ပိဟိတသုတ်

ဘုရားရှင် ကောသလနိုင်ငံ၊ သာဝတ္ထိမြို့ ဇေတဝန်ကျောင်းတော်၌ သီတင်းသုံးတော်မူစဉ် အညတရနတ်သား၏ မေးမြန်းလျှောက်ထားချက်အရ “သေခြင်းတရားသည် လောကကို ပိတ်ဆို့အပ်၏။ လောကသည် ဆင်းရဲ၌တည်၏။ တဏှာသည် လောကကို ဆွဲချိတ်အပ်၏။ ဇရာသည် လောကကို ခြံရံအပ်၏ဟု ဘုရားရှင် ဟောကြားတော်မူသည့်သုတ်။

အဋ္ဌကထာ၌ ဖွင့်ဆိုချက် အနည်းငယ်ရှိပါသည်။

## ကိုးကား
ဣဿရိယသုတ်

အညတရနတ်သား၏ မေးလျှောက်ချက်အရ အစိုးရခြင်းဟူသည် အာဏာတည်ခြင်း၊ မိန်းမသည် အမြတ်ဆုံးဘဏ္ဍာ၊ ပညာလက်နက်၏ အညစ်အကြေးသည် အမျက်ဒေါသ၊ ခိုးသူသည် လောက၌ ဖျက်ဆီးတတ်သော ဘေးရန်ဖြစ်ပုံ-အစရှိသည်တို့ကို ဖြေကြားတော်မူသည့်သုတ်။

အဋ္ဌကထာ/ဋီကာတို့၌-မှတ်သားဖွယ်ဖွင့်ပြချက်များကို လေ့လာနိုင်ပါသည်။

## ကိုးကား
နဇီရတိသုတ်

ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ သီတင်းသုံးတော်မူစဉ် အညတရနတ်သား၏ မေးလျှောက်ချက်အရ ဆွေးမြေ့သော အရာကား သတ္တဝါတို့၏ရုပ်၊ မဆွေးမြေ့သောအရာကား အမည်အနွယ်၊ လမ်းမှားကား စွဲမက်မှု “ရာဂ”၊ တရားတို့၏ဘေးရန်ကား လိုချင်မှု “လောဘ”၊ ညဉ့်နေ့တို့ကို ကုန်စေသော အရာကား အရွယ်၊ မြတ်သောအကျင့်၏ အညစ်အကြေးကား မိန်းမ၊ ရေမဟုတ်သော ဆေးကြောဖွယ်ဝတ္ထုကား ကိလေသာကို ပူပန်စေတတ်သောအကျင့်နှင့် မေထုန်မှ ရှောင်ကြဉ်ခြင်း ဗြဟ္မစရိယ၊ လောက၌ စီးပွားဥစ္စာ မတည်ကြောင်းအပေါက်တို့ကား ပျင်းရိခြင်း, မေ့လျော့ခြင်း, ထကြွလုံ့လမရှိခြင်း, မစောင့်စည်းခြင်း, အအိပ်ကြူးခြင်း, မပျော်မွေ့ခြင်းတို့ဖြစ်ပုံကို ဘုရားရှင် ဖြေကြားတော်မူသည့်သုတ်။

အဋ္ဌကထာ, ဋီကာတို့၌ ဖွင့်ဆိုချက်များ ရှိပါသည်။

## ကိုးကား
မာဃသုတ်

(၂)သုတ် ရှိပါသည်။

ဘုရားရှင် ကောသလနိုင်ငံ ... သီတင်းသုံးတော်မူစဉ် မာဃနတ်သား၏ မေးလျှောက်ချက်အရ ချမ်းသာစွာနေထိုင်ရေး၊ စိုးရိမ်မှု “သောက”ကင်းဝေးရေးအတွက် “ကောဓ”ကို ပယ်သတ်ရမည်ဟု ဘုရားရှင် ဟောတော်မူသည့်သုတ်။
----------------------------

ဘုရားရှင် မဂဓနိုင်ငံ ရာဇဂြိုဟ်မြို့တော်အနီး ဂိဇ္ဈကုဋ်တောင်၌ သီတင်းသုံးတော်မူနေစဉ် မာဃလုလင်၏ ဒါနကောင်းမှုနှင့် အလှူခံပုဂ္ဂိုလ်၊ ဗြဟ္မာပြည်သို့ရောက်ခြင်း ဒါနကုသိုလ်ကို မေးလျှောက်မှုကြောင့် ဘုရားရှင်ဆိုဟောကြားတော်မူသည့်သုတ်။

ဤသုတ်၌ ရဟန္တာပုဂ္ဂိုလ်၏ ဂုဏ်ကျေးဇူးတော်တို့ကို ဟောကြားတော်မူပါသည်။

အဋ္ဌကထာ၌ မှတ်သားဖွယ်ဖွင့်ဆိုချက်များရှိပါသည်။

## ကိုးကား
မာဂဓသုတ်

ဘုရားရှင် ကောသလနိုင်ငံ ... သီတင်းသုံးတော်မူစဉ် မာဂဓနတ်သားမေး လျှောက်သဖြင့် “အလင်းရောင်လေးမျိုးကို ဖြေဆိုတော်မူသည့်သုတ်။

ယင်းအရောင်လေးမျိုးကို (သံ၊ဋ္ဌ၊၁၊၅၀။ သံ၊ဋီ၊၁၊၉၆)တို့၌ဖွင့်ဆိုခဲ့ပြီး ဖြစ်ပါသည်။

## ကိုးကား
ဒါမလိသုတ်

ဒါမလိနတ်သား၏ “ရဟန္တာပုဂ္ဂိုလ်သည် ဝီရိယကိုပြင်းစွာ အားထုတ်ရမည်ဟု လျှောက်ထားမှုနှင့် ဆက်စပ်၍ ရဟန္တာပုဂ္ဂိုလ်အား အားထုတ်ရမည့် ကိစ္စပြီးစီးနေပုံကို ဘုရားရှင် ဟောတော်မူသည့်သုတ်။

အဋ္ဌကထာ, ဋီကာတို့၌ မှတ်သားဖွယ် ဖွင့်ဆိုချက်များ ပါရှိပါသည်။

## ကိုးကား
ကာမဒသုတ်

ကာမဒနတ်သား၏ လျှောက်ထားချက်အရ -

-သေက္ခပုဂ္ဂိုလ် ၇-ယောက်တို့သည် ပြုနိုင်ခဲသောရဟန်းတရားကို ပြုကြ၏။

-နေ့၊ ညဉ့်ပတ်လုံး ဘာဝနာ၌ ပျော်မွေ့သူတို့သည် ရခဲသောရောင့်ရဲ တင်းတိမ် ကြေနပ်မှုကို ရကြကုန်၏။

-အရိယာပုဂ္ဂိုလ်တို့သည် ဆောက်တည်နိုင်ခဲသောစိတ်ကို ဆောက်တည် နိုင်ကုန်၏။

-အရိယာပုဂ္ဂိုလ်တို့၏ခရီးသည် ညီညွတ်၏၊ အရိယာပုဂ္ဂိုလ်တို့သည်သာလျှင် မညီမညွတ်သော သတ္တဝါအပေါင်းတွင် ညီညွတ်ကြကုန်၏ဟု ဘုရားရှင် အကျယ်ဟောတော်မူသည့်သုတ်။

## ကိုးကား
တာယနသုတ်

ရှေးဟောင်းအယူဝါဒ တည်ထွင်သူဖြစ်သော တာယနနတ်သား၏ လုံ့လပြု၍ တဏှာကိုဖြတ်ရန်၊ ကိလေသာကာမဝတ္ထုကာမတို့ကို ပယ်နုတ်ရန်၊ ကာမကို မပယ်သောရဟန်းသည် ဈာန်မရနိုင်ပုံ၊ လုံ့လဝီရိယ နောက်မဆုတ်ဘဲ မြဲမြံစွာအားထုတ်ရန်၊ လုံ့လဝီရိယလျော့လျှင် ကိလေသာမြူတို့ ကြဲဖြန့်လာပုံ၊ မကောင်းမှုနှင့် ကောင်းမှု ငရဲသို့ ဆွဲဆောင်သောရဟန်း၏ မကောင်းမှုနှင့် သမန်းမြက်ဥပမာ၊ အကျိုးမများသော တရားသုံးမျိုးတို့ကို ငါးဂါထာဖြင့် လျှောက်ထားပြီး ပြန်သွားရာ ဘုရားရှင်က ယင်းဂါထာတို့ကို ဆောင်ထားကြရန်၊ အတ္ထသံဟိတ အာဒိဗြဟ္မစရိယကဖြစ်ပုံကို ရဟန်းတို့အား မိန့်ကြားတော်မူသည့်သုတ်။

အဋ္ဌကထာ၌ နန္ဒ၊ ဝစ္ဆ၊ ကိသ၊ သံကိစ္စတို့သည် တိတ္ထကရများဖြစ်ပုံ၊ ပုရဏ အစရှိသူတို့သည် တိတ္ထိယဖြစ်ပုံ၊ မိစ္ဆာအယူရှိသူဖြစ်လျက် တာယနနတ်ပြည်သို့ ရောက် လာသော ကောင်းမှုများနှင့် ဘုရားမြတ်စွာသာသနာတော်၏ နိယျာနိကဖြစ်ပုံ ကိုသိသဖြင့် သာသနာနုစ္ဆဝိကဝီရိယ ပဋိသံယုတ္တဂါထာများကို လျှောက်ထားပုံနှင့် ဖွင့်ဆိုသင့်သောပုဒ်တို့ကို ဖွင့်ပြထားပါသည်။ ဋီကာ၌လည်း ဖွင့်ဆိုချက်များ ရှိပါသည်။

## ကိုးကား
ပဉ္စာလစဏ္ဍသုတ်

ဘုရားရှင် ကောသလနိုင်ငံ ... သီတင်းသုံးတော်မူစဉ် “နီဝရဏတို့ဖြင့် ကျဉ်းမြောင်းရာ၌ ဈာန်ကိုရတော်မူသော မာနကိုပယ်ပြီးသူတို့ထက် ဘုရားရှင်သည် မြတ်တော်မူပါပေ၏”ဟု ဘုရားရှင်အား ချီးကျူးလျှောက်ထားသော ပဉ္စာလ စဏ္ဍနတ်သားအား “ဈာန်နှင့် နိဗ္ဗာန်ရောက်ကြောင်းသတိကို ရကုန်သောသူတို့သည် လောကုတ္တရာသမာဓိဖြင့် ကောင်းစွာတည်ကြကုန်၏”ဟု ဘုရားရှင် ဟောတော်မူသည့်သုတ်။

အဋ္ဌကထာ, ဋီကာတို့၌ ယင်းနတ်သားအကြောင်းနှင့်တကွ ဖွင့်သင့်သည်တို့ကို အကျယ်ဖွင့်ဆိုထားပါသည်။

## ကိုးကား
စန္ဒိမသုတ်

လဗိမာန်(လနတ်သား)ကို ရာဟုအသူရိန်ဖမ်းပုံနှင့်စပ်၍ လနတ်သားက “နမော တေ” အစရှိသော ဂါထာဖြင့် ဘုရားရှင်၏ဂုဏ်တော်တို့ကို အောက်မေ့ပြီး ရွတ်ဆိုရာ ဘုရားရှင်က “တထာဂတံ”အစရှိသော ဂါထာတော်ဖြင့် မိန့်ကြားတော်မူသဖြင့် ရာဟုအသူရိန်က လနတ်သားကိုလွှတ်ပြီး ထွက်ပြေးသွားပုံ၊ ဝေပစိတ္တိအသူရိန်အား မိမိ ကြောက်လန့်ခြင်းအကြောင်းကို ပြောကြားပုံတို့ကို ပြဆိုသည့်သုတ်။

## ကိုးကား
သဿေရိဉဗရပါရမီ

**သဿေရိဉဗရပါရမီ**()သည် ထိုင်းနိုင်ငံ၏ လက်ရှိ တော်ဝင်သီချင်းဖြစ်သည်။ ၎င်းသည် ၁၉၃၂ခုနှစ် မတိုင်မီက သယာမ်ပြည်၏ ဒီ ဖက်တို နိုင်ငံတော်သီချင်း ဖြစ်ခဲ့သည်။
ဆေတွာသုတ်

(၂)သုတ် ရှိပါသည်။

ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ သီတင်းသုံးတော်မူစဉ် အညတရနတ်သား၏ မေးလျှောက်ထားချက်အရ ကောဓ(အမျက် ထွက်မှု၊ စိတ်ဆိုးမှုကို ပယ်ဖျောက် ဖျက်ဆီးနိုင်ခြင်းကြောင့် ချမ်းသာစွာ အိပ်စက်နိုင်သည်။ ကောဓကို ဖျက်ဆီးခြင်းကြောင့် စိုးရိမ် ပူပန်မှုမဖြစ်။ သာယာမှု(သုခ)လျှင် အဆုံးရှိသော အဆိပ်ပမာ ဆင်းရဲဒုက္ခ၏ အကြောင်းရင်းကောဓကို ပယ်သတ်ခြင်းကို အရိယာပုဂ္ဂိုလ်တို့ ချီးမွမ်းတော်မူကြပုံ၊ ကောဓကို ပယ်ဖျောက် ဖျက်ဆီး ခြင်းကြောင့် စိုးရိမ်ပူပန်မှု မရှိတော့ပုံကို ဘုရားရှင် ဖြေကြားတော်မူသည့်သုတ်။

အဋ္ဌကထာ, ဋီကာတို့၌လည်း သိသင့်သည်များကို ဖွင့်ပြ ထားပါသည်။
-----------------------

သိကြားမင်း မေးလျှောက်ခြင်းကြောင့် အထက်ပါ သုတ်အတိုင်းပင် ဘုရားရှင် ဟောတော်မူသည့်သုတ်။

## ကိုးကား
ဂျာဂူအာ ကားများ

**ဂျာဂူအာ ကားများ** သည် ကိုဗင်ထရီ တွင်တည်ရှိသောဗြိတိန်နိုင်ငံစုံမော်တော်ကားထုတ်လုပ်သူဖြစ်သည်။ ၎င်းကို 1935 ခုနှစ်တွင် စတင်တည်ထောင်ခဲ့ပါသည်။ 2013 ခုနှစ်မှစတင်၍ တာတာ မော်တော်ကားမျာ မှပိုင်ဆိုင်သော ဗြိတိသျှ-အိန္ဒိယကုမ္ပဏီ ဂျာဂူအာ လ်အာန်ဒ် ရိုဗီရ အုပ်စု ၏တစ်စိတ်တစ်ပိုင်းဖြစ်ပါသည်။

## ကိုးကား
ဥတ္တရသုတ်

ဥတ္တရနတ်သားက ဥပနီယသုတ် (သံ၊၁၊၂။)အတိုင်း လျှောက်ထားသဖြင့် ယင်းသုတ်အတိုင်းပင် ဘုရားရှင် မိန့်ကြားတော်သည့်သုတ်။

## ကိုးကား
ကကုဓသုတ်

ဘုရားရှင် သာကေတမြို့အနီး အဉ္ဇနတောဝယ် သီတင်းသုံးနေတော်မူစဉ် ကကုဓဗြဟ္မာ၏ ‘နှစ်သက်မှု “စိုးရိမ်မှု” “မမွေ့လျော်မှု” မရှိခြင်းကို မေးလျှောက်သဖြင့် ဖြေကြားတော်မူသည့်သုတ်။

## ကိုးကား
အရဟန္တသုတ်

(၁၀)သုတ် ရှိပါသည်။

ရဟန္တာပုဂ္ဂိုလ်သည် “ငါပြောဆို၏-ဟု လည်းကောင်း၊ ငါ့ကို သူတပါးတို့က ပြောဆိုကုန်၏-ဟု လည်းကောင်း” ပြောဆိုပါသေးသလော-ဟု အညတရနတ်သားက မေးလျှောက်သဖြင့် “လောကဝယ် ခန္ဓာအစရှိသည်တို့၌ လိမ်မာကျွမ်းကျင်သော ထိုရဟန်းသည် ခေါ်ဝေါ်အပ်သော အမည်သညာကို သိ၍ ခေါ်ဝေါ်ပြောဆိုရုံမျှဖြင့် ခေါ်ဝေါ်ပြောဆိုရာ၏၊ မာန၏အစွမ်းအားဖြင့် ပြောဆိုသူမဟုတ်ကြောင်း” ဘုရားရှင် ဖြေကြားတော်မူသည့်သုတ်။

-------------

ခန္ဓာငါးပါးတို့ကို တစ်ပါးစီ တစ်ပါးစီ အနတ္တလက္ခဏသုတ် ဒေသနာတော် အတိုင်း ဟောတော်မူပြီး ရဟန္တာပုဂ္ဂိုလ်၏ သဘာဝကို ၈-ဂါထာတို့ဖြင့် ဟောတော်မူသည့်သုတ်။

အဋ္ဌကထာ၌ -ရဟန္တာပုဂ္ဂိုလ်တို့၏ သီဟနာဒ ၆-မျိုးကို ပြဆိုထားပါသည်။ ။
-------------

အထက်သုတ်အတိုင်း ဂါထာမဖက် စုဏ္ဏိယသက်သက်ကိုသာ ဟောတော်မူသည့်သုတ်။
-------------

ဥပါဒါနက္ခန္ဓာငါးပါးတို့၏ သမုဒယ, အတ္ထင်္ဂမ, အဿဒ, အာဒီနဝ, နိဿရဏကို မှန်ကန်စွာ သိသည်ရှိသော် ဥပါဒါန်တို့ဖြင့် တစ်စုံတစ်ခုသောအာရုံကို မစွဲလမ်း တော့ဘဲ ကိလေသာတို့မှ လွတ်မြောက်ပြီးသော ရဟန္တာပုဂ္ဂိုလ်ဟု ခေါ်ဆိုနိုင်ပုံကို ဟောတော်မူသည့်သုတ်။
-------------

အထက်သုတ်အတိုင်း အရှင်ရာမထေရ်အား ဟောတော်မူသည့်သုတ်။
-------------

သဒ္ဓိန္ဒြေ၊ ဝီရိယိန္ဒြေ၊ သတိန္ဒြေ၊ သမာဓိန္ဒြေ၊ ပညိန္ဒြေတို့၌ အဿာဒ, အာဒီနဝ, နိဿရဏတို့ကို မှန်ကန်စွာ သိမြင်၍ အနုပါဒဝိမုတ္တဖြစ်သော အရိယာသာဝက၏ ရဟန္တာဖြစ်ပုံကို ဟောတော်မူသည့်သုတ်။
-------------

စက္ခုန္ဒြေ၊ သောတိန္ဒြေ၊ ဃာနိန္ဒြေ၊ ဇိဝိန္ဒြေ၊ ကာယိန္ဒြေ၊ မနိန္ဒြေ ဟူသော ဣန္ဒြေ ၆-ပါးတို့၏ အဿာဒ, အာဒီနဝ, နိဿရဏတို့ကို မှန်ကန်စွာ သိ၍ အနုပါဒါဝိမုတ္တ ဖြစ်သော ရဟန်း၏ ရဟန္တာဖြစ်ပုံကို ဟောတော်မူသည့်သုတ်။
-------------

ဣန္ဒြေ ၆-ပါးတရားတို့၏ သမုဒယ, အတ္ထင်္ဂမ, အဿာဒ, အာဒီနဝ, နိဿရဏကို ယထာဘူတသိသည်ရှိသော် အနုပါဒါဝိမုတ္တဖြစ်သည်။ ဤအနုပါဒါဝိမုတ္တရဟန်းကို ရဟန္တာပုဂ္ဂိုလ်ဟု ခေါ်ဆိုရပုံနှင့် ရဟန္တာပုဂ္ဂိုလ်၏ ဂုဏ်ပုဒ်များကို ရဟန်းတို့အား ဘုရားရှင် ဟောတော်မူသည့်သုတ်။
-------------

သုခိန္ဒြေ၊ ဒုက္ခိန္ဒြေြေ၊ သောမနဿိန္ဒြေ၊ ဒေါမနဿိန္ဒြေ၊ ဥပေက္ခိန္ဒြေတို့ကို အထက် သုတ်များအတိုင်း ဟောတော်မူသည့်သုတ်။
-------------

ပွင့်တော်မူပြီးသော အတိတ်ကာလက ဘုရားရှင်များ၊ ပွင့်တော်မူလတ္တံ့ အနာဂတ်ကာလ ဘုရားရှင်များ၊ ပွင့်တော်မူဆဲ ဘုရားရှင်များသည် သစ္စာ ၄-ပါးကို အမှန် အတိုင်း ထိုးထွင်း၍ သိတော်မူပြီး၊ သိတော်မူလတ္တံ့၊ သိတော်မူကြကုန်၏၊ ထို့ကြောင့် သင်ချစ်သားတို့သည်လည်း သစ္စာ ၄-ပါးကို တစ်ပါးစီ တစ်ပါးစီသိအောင် အားထုတ် ကြရမည်ဟု ဟောတော်မူသည့်သုတ်။

## ကိုးကား
ဒီဃလဋ္ဌိသုတ်

ဘုရားရှင် မဂဓနိုင်ငံ ရာဇဂြိုဟ်မြို့ ဝေဠုဝန်ကျောင်းတော်၌ သီတင်းသုံး နေတော်မူစဉ် ဒီဃလဋ္ဌိနတ်သား အဖူးအမြော် ရောက်ရှိလာပြီး “အရဟတ္တဖိုလ် အလိုရှိသောရဟန်း ကျင့်သုံးရမည့် ကျင့်ဝတ်ငါးပါးကို” လျှောက်ထားသည့်သုတ်။

အဋ္ဌကထာ, ဋီကာတို့၌ ဒီဃလဋ္ဌိနတ်သား၏ အကြောင်းကို ဖွင့်ပြထားပါသည်။

## ကိုးကား
စန္ဒိမသသုတ်

ဘေးရန်မသမ်း ချမ်းချမ်းသာသာအရပ်သို့ သွားရောက်သောပုဂ္ဂိုလ်တို့နှင့် စပ်လျဉ်း၍ စန္ဒိမသနတ်သား၏ လျှောက်ထားချက်ကို ဘုရားရှင်က “ဈာန်ရပြီးနောက် မမေ့မလျော့သောသတိဖြင့် ကိလေသာတို့ကို စွန့်လွှတ်ပြီးသောပုဂ္ဂိုလ်တို့သည် ပိုက်ကွန်မှ လွတ်ပြီးသောငါးကဲ့သို့ နိဗ္ဗာန်သို့ရောက်ကြရကုန်၏ဟု ဟောတော်မူသည့်သုတ်။

## ကိုးကား
ခေမသုတ်

ကောသလ၊ သာဝတ္ထိ၊ ဇေတဝန၊ ဘုရားရှင်။ 

။ ဝံသ၊ ကောသမ္ဗီ၊ ဃောသိတာရာမ၊ အာနန္ဒာ

## ကိုးကား
စန္ဒနသုတ်

(၆) သုတ်ရှိပါသည်။

စန္ဒနနတ်သား၏ မေးလျှောက်ချက်အရ “အခါခပ်သိမ်း သီလ, သမာဓိ, ပညာရှိသော လုံ့လဝီရိယထက်သန်သူ၊ နိဗ္ဗာန်သို့ စိတ်ကိုစေလွှတ်ထားသူသည် လွန်မြောက်နိုင်ခဲသော သံသရာရေယာဉ်ကို ကူးမြောက်နိုင်ပုံ၊ ကာမသညာမှကင်းသူ၊ ရူပသံယောဇဉ်ကို လွန်မြောက်သူ၊ နန္ဒီရာဂကုန်ပြီးသူသည် နက်လှစွာသော သံသရာ ရေအလျဉ်၌ မနစ်မြုပ်နိုင်ပုံတို့ကို ဘုရားရှင် ဟောတော်မူသည့်သုတ်။
-----------

အရှင်မောဂ္ဂလာန်ထေရ် ကောသလနိုင်ငံ သာဝတ္ထိမြို့ ဇေတဝန်ကျောင်းတော်မှ တာဝတိံသာနတ်ပြည်သို့ ကြွတော်မူရာ နတ်သားငါးရာတို့ခြံရံလျက် ချဉ်းကပ်ရောက် ရှိလာသော သိကြားမင်းအား ဟောတော်မူသော သက္ကသုတ်တော်ကဲ့သို့ စန္ဒနနတ်သား၊ သုယာမနတ်သား၊ သန္တုသိတနတ်သား၊ သုနိမ္မိတနတ်သား၊ ဝသဝတ္တိနတ်သားတို့အား အသီးသီး ဟောကြားတော်မူသည့်သုတ်များ။

## ကိုးကား
ဇန္တုသုတ်

ဘုရားရှင်အထံတော်၌ ကမ္မဋ္ဌာန်းယူလာပြီး ကောသလနိုင်ငံ ဟိမဝန္တာ တောရကျောင်းတို့၌ တရားမရှုပဲ အချိန်ဖြုန်းနေကြသော ရဟန်းတို့အား အချိန်ဖြုန်း သူတို့၏ အမူအရာနှင့်လုပ်ဆောင်ချက်၊ ရှေးရဟန်းတော်တို့၏ အခြေအနေနှင့် ယခုရောက်နေကြသော ရဟန်းတို့၏ အခြေအနေများကို နှိုင်းယှဉ်၍ ဇန္တုနတ်သားက ဥပုသ်ပြုရန် ရောက်ရှိလာသော သံဃာတော်ကို လက်အုပ်ချီလျှက် အချို့ပမတ္တရဟန်းတို့ကို သူသေကောင်တို့ကဲ့သို့ အပဝိဒ္ဓ, အနာထဖြစ်နေပုံနှင့် အပ္ပမတ္တရဟန်းတို့ကို မိမိရှိခိုးပါကြောင်း လျှောက်ထားသည့်သုတ်။

အဋ္ဌကထာ, ဋီကာတို့၌ ဖွင့်သင့်သောပုဒ်များကို ဖွင့်ဆိုထားပါသည်။

## ကိုးကား
နန္ဒသုတ်

(၄)သုတ် ရှိပါသည်။

ဘုရားရှင် သာဝတ္ထိမြို့ ဇေတဝန်ကျောင်းတော်၌ သီတင်းသုံးတော်မူစဉ် အညတရနတ်သား၏ လျှောက်ထားချက်ကို အချိန်အခါ၊ ညဉ့်တို့သည် (ပုဂ္ဂိုလ်ကို) လွန်ကုန်၏။ (ပဌမ, မဇ္ဈိမ, ပစ္ဆိမ)အရွယ်တို့သည် (ပုဂ္ဂိုလ်ကို)အစဉ်အတိုင်း စွန့်ကုန်၏။ ငြိမ်းချမ်းရာ နိဗ္ဗာန်ကို အလိုရှိသူသည် ထိုကြောက်ဖွယ် ဘေးသုံးမျိုးကို ရှုသည်ဖြစ်၍ လောကာမိသ (တေဘူမကဝဋ်)ကို စွန့်ရာ၏ဟု ဘုရားရှင် ဟောတော်မူသည့်သုတ်။
-------------------

ဘုရားရှင် သာဝတ္ထိမြို့ ဇေတဝန်ကျောင်းတော်၌ သီတင်းသုံးတော်မူစဉ် ညီတော်နန္ဒရဟန်း၏ သဒ္ဓါပဗ္ဗဇိတ ကုလပုတ္တနှင့် မလျော်သောကိစ္စကို အကြောင်းပြု၍ ကဲ့ရဲ့တော်မူပြီး “ကဒါဟံ”အစရှိသော ဂါထာကို ဟောတော်မူခြင်းကြောင့် ဘုရားရှင် မနှစ်သက်သောအရာတို့ကို ပယ်စွန့်၍ ဟောတော်မူသည့်အတိုင်း လိုက်နာ ကျင့်သုံးခြင်းကြောင့် မကြာခင် ရဟန္တာဖြစ်ပုံကို ဟောတော်မူသည့်သုတ်။

အဋ္ဌကထာ, ဋီကာတို့၌ ဖွင့်ဆိုချက်များ ရှိပါသည်။
--------------------

ဘုရားရှင် သာဝတ္ထိမြို့ ဇေတဝန်ကျောင်းတော်၌ သီတင်းသုံးတော်မူစဉ် နန္ဒရဟန်း၏ဗြဟ္မစရိယကို ပရိပုဏ္ဏ, ပရိသုဒ္ဓဖြစ်အောင် ကျင့်သုံးရန် ဣန္ဒြိယဂုတ္တ, ဘောဇနမတ္တညု, ဇာဂရိယာနုယောဂ, သတိသမ္ပဇညနှင့် ပြည့်စုံပုံကို အကျယ်ဝေဖန်၍ ရဟန်းတို့အား ဘုရားရှင် ဟောတော်မူသည့်သုတ်။

အဋ္ဌကထာ, ဋီကာတို့၌ ဖွင့်ဆိုချက်များ ရှိပါသည်။
--------------------

ဘုရားရှင် သာဝတ္ထိမြို့ ဇေတဝန်ကျောင်းတော်၌ သီတင်းသုံးတော်မူစဉ် ညီတော်နန္ဒထေရ် အဋ္ဌုပ္ပတ္တိနှင့် ရဟန္တာဖြစ်ပုံ အစရှိသည်တို့ကို အကျယ်ဟောတော် မူသည့်သုတ်။

ပါဠိတော်နှင့် အဋ္ဌကထာ၌ အကြောင်းအရာ ဖွင့်ဆိုချက် အပြည့်အစုံ ပါရှိသည်။

## ကိုးကား
နန္ဒိဝိသာလသုတ်

ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ သီတင်းသုံးတော်မူစဉ် နန္ဒိဝိသာလနတ်သား၏ ကိုယ်ခန္ဓာ၏ ထွက်မြောက်မှုနှင့် ဆက်စပ် သောအမေးကို ဘုရားရှင် ဖြေဆိုတော်မူသည့်သုတ်။

## ကိုးကား
နနာတိတ္ထိယသာဝကသုတ်

ဘုရားရှင် ရာဇဂြိုဟ်မြို့တော် ဝေဠုဝန် ကျောင်းတိုက်၌ သီတင်းသုံးတော်မူစဉ်အသီးသီးသောတိတ္ထိ ဆရာကြီးတို့၏ တပည့်များ ဖြစ်ကြသော အသမ-စသော နတ်သား ၅- ယောက်တို့က ပူရဏကဿပ-အစရှိသော မိမိတို့၏ ဆရာသမား တိတ္ထိများနှင့် စပ်၍ လျှောက်ထားပုံနှင့် မာဏဝဂါမိယနတ်သား၏ ဘုရားရှင်ကို အကြောင်းပြု၍ လျှောက်ထားပုံကို ဟောပြရာသုတ်။  D.P.၌ နာနာတိတ္ထိယသုတ္တ-ပုဒ်တည်၍ ရေ၏။

## ကိုးကား
ဃဋီကာရသုတ်

(၂)သုတ် ရှိပါသည်။

အဝိဟာရဗြဟ္မာဘုံသို့ရောက်လာသော ရဟန်းတော် (၇)ပါးတို့နှင့်ဆက်စပ်၍ ဃဋိကာရဗြဟ္မာနှင့် ဘုရားရှင်တို့ မေးမြန်းဖြေကြားပုံနှင့် ဃဋိကာရဗြဟ္မာအကြောင်းတို့ကို ဟောတော်မူသည့်သုတ်။
------------------

ဃဋိကာရဗြဟ္မာ၏ မေးလျှောက်ချက်အရ အဝိဟာဘုံသို့ရောက်ကုန်သော ဥပက, ပလဂဏ္ဍ, ပုက္ကုသာတိ, ဘဒ္ဒိယ, ခဏ္ဍဒေဝ, ဗာဟုရဂ္ဃိ, သိင်္ဂိယ-ဟူသော (၇)ယောက်တို့ ဘုရားရှင်၏နိဗ္ဗာန်တရားကို ဘဝအနှောင်အဖွဲ့ ဖြတ်နိုင်ကြပုံကို ဘုရားရှင် ဖြေဆိုတော်မူသည့်သုတ်၊ ဃဋိကာရဗြဟ္မာ၏ ဖြစ်စဉ်ကို ဘုရားရှင်အား လျှောက်ထားသည့်သုတ်။

## ကိုးကား
ဒဟရသုတ်

ထင်ရှားကျော်ကြား, အခြံရံများ, လူအပေါင်းက သူတော်ကောင်းဟု သမုတ် ထားကြသော တိတ္ထိဆရာကြီး (၆)ဦးက “အနုတ္တရသမ္မာသမ္ဗောဓိကို သိသူဟု ဝန်မခံကြပဲ ရဟန်းပြုသစ်စ ရဟန်းငယ်မျှသာဖြစ်သော အရှင်ဂေါတမက “အနုတ္တရ သမ္မာသမ္ဗောဓိ”ကို ထိုးထွင်းသိမြင်သူဟု ဝန်ခံမှုနှင့်စပ်လျဉ်း၍ ကောသလဘုရင်၏ မေးမြန်းလျှောက်ထားမှုနှင့်ဆက်စပ်၍ မင်းသား, မြွေ, မီး, သီလရှိသော ရဟန်း ဟူသည် ငယ်သည် (အနည်းငယ်)ဟု အထင်မသေးသင့်ပုံ၊ မထေမဲ့မြင် မပြုသင့်ပုံ၊ အပြစ်လုပ်လျှင် အပြစ်ရနိုင်ပုံတို့ကို အကျယ်တဝင့် ဘုရားရှင် ဟောတော်မူသည့်သုတ်။

အဋ္ဌကထာ၌ သမ္မောဒနီယ, သာရဏီယအဖွင့်၊ တိတ္ထိဆရာကြီးများ၏ ဂုဏ်ပုဒ်အဖွင့်များ၊ ကပ္ပ, ဗုဒ္ဓ, စက္ကဝတ္တိဟူသော ကောလာဟလသုံးမျိုး အဓိပ္ပါယ်, ဆသတ္တာရတို့ကို ကောသလဘုရင်တွေ့ဆုံပြီး နန်းတော်မှနှင်ထုတ်ခဲ့ပုံ၊ ဗုဒ္ဓဟု ဝန်မခံ ရဲကြပုံ၊ အထင်အမြင်မသေးသင့် မထေမဲ့မြင် မပြုသင့်သော အရာလေးမျိုးနှင့် ဆက်စပ်၍ အကျိုးအပြစ်အစရှိသော ဖွင့်ဆိုချက်အပြည့်အစုံ၊ သရဏဂုံဆောက် တည်ခြင်းဆိုင်ရာ အကျဉ်းဖွင့်ဆို ချက်တို့ကို ဖွင့်ဆိုထားပါသည်။

ဋီကာ၌ ကောသလဘုရင်သည် ဘုရားရှင်၏ ဂုဏ်တော်တို့ကို မသိပဲ မိမိ၏ ခတ္တိယမာန်ဖြင့် ဘုရားရှင်အား ပြောဆိုခဲ့ပုံ၊ သမ္မောဒနီယ, သာရဏီယ ပုဒ်များဖွင့်ဆိုချက်၊ ပီတိနှင့် ပါမောဇ္ဇအထူး ကောသလဘုရင်၏ တိတ္ထိ ဆရာကြီးနှင့် တွေ့ဆုံစဉ် အဖြစ်အပျက်ကြောင့် သမ္မာသမ္ဗောဓိဉာဏ်ကို အယုံအကြည်မရှိမှု အစရှိသော ဖွင့်သင့်သောပုဒ်တို့ကို ဖွင့်ဆိုထားပါသည်။

## ကိုးကား
အနာထပိဏ္ဍိကသုတ်

(၃)သုတ် ရှိပါသည်။

အနာထပိဏ္ဍိကနတ်သားက ဘုရားရှင်အား ဇေတဝန်ကျောင်းတော်ကြီး၌ သံဃာတော်များနှင့် ဘုရားရှင်တို့ သီတင်းသုံးနေတော်မူသည်။ မိမိ၏ပီတိ ပွားများ ရာဖြစ်ပုံ၊ သတ္တဝါတို့ စင်ကြယ် ကြောင်းတရားငါးပါး၊ ပညာရှိအမျိုးကောင်းသား၏ အရိယာမဂ်တရားတို့၌ စင်ကြယ် ကြောင်းအကျင့်၊ အရှင်သာရိပုတ္တရာ၏ ရဟန်တော် အားလုံးထက် သီလ, ပညာ (ကိလေသာ ငြိမ်းအေးမှု) ဥပသမဂုဏ်အားဖြင့် မြင့်မြတ်ပုံတို့ကို ဂါထာလေးဂါထာဖြင့် လျှောက်ထားပုံ၊ ဘုရားရှင်က ရဟန်းတော်တို့အား ပြန်လည် မိန့်ကြားတော်မူပုံ၊ အရှင်အာနန္ဒာ၏ အနုမာနဉာဏ်စွမ်းအင်တို့ကို ဟောပြရာသုတ်။
----------------

မကျန်းမမာဖြစ်နေသော အနာထပိဏ်သူဌေး၏ ပင့်လျှောက်ချက်အရ အရှင်သာရိပုတ္တရာသည် အရှင်အာနန္ဒာနှင့် အနာထပိဏ်သူဌေးအိမ်သို့ ကြွရောက်၍ ကျန်းမာရေးသတင်းမေးပါသည်။ အနာထပိဏ်သူဌေးက “မိမိ မကျန်းမမာဖြစ်နေပါကြောင်း၊ ဝေဒနာများ တိုးပွားနေပါကြောင်း” လျှောက်ထားပါသည်။

အရှင်သာရိပုတ္တရာက “ကျောင်းဒါယကာ ရတနာသုံးပါးကို မကြည်ညိုသူ သီလမရှိသူ, မိစ္ဆာဒိဋ္ဌိ, မိစ္ဆာသင်္ကပ္ပ, မိစ္ဆာဝါစာ, မိစ္ဆာကမ္မန္တ မိစ္ဆာအာဇီဝ, မိစ္ဆာဝါယာမ မိစ္ဆာသတိ, မိစ္ဆာသမာဓိ, မိစ္ဆာဉာဏ, မိစ္ဆာဝိမုတ္တိ-တို့နှင့် ပြည့်စုံသောသူသည် ကွယ်လွန် ပြီးနောက် အပါယ်လေးပါးသို့ ကျရောက်ရမည်။ ယင်းတရားတို့သည် သင့်မှာမရှိ၊ သင်သည် ရတနာသုံးပါးကို ကြည်ညိုသည့် သဒ္ဓါ, အရိယကန္တသီလနှင့် ပြည့်စုံမှု၊ သမ္မာဒိဋ္ဌိ သမ္မာသင်္ကပ္ပ၊ သမ္မာဝါစာ, သမ္မာကမ္မန္တ, သမ္မာအာဇီဝ, သမ္မာဝါယာမ, သမ္မာသတိ သမ္မာသမာဓိ, သမ္မာဉာဏ, သမ္မာဝိမုတ္တိ-တို့နှင့် ပြည်စုံမှုကို အကြိမ်ကြိမ် အဖန်ဖန် ရှုမြင်သည်ရှိသော် သင်၏ ဝေဒနာတို့သည် တခဏချင်း ပျောက်ကင်းပေလိမ့်မည်ဟု တစ်ပါးစီ တစ်ပါးစီ ခွဲစိတ်၍ ဟောကြားတော်မူပါသည်။ အနာထပိဏ် သူဌေးလည်း ထိုနည်းအတိုင်း ရှုမှတ်သည်ရှိသော် အနာထပိဏ်သူဌေး၏ သန္တာန်၌ ဖြစ်ပေါ်နေသော ဝေဒနာတို့သည် တခဏချင်း ပျောက်ကင်းကုန်၏။

အနာထပိဏ်သူဌေးသည် မိမိအတွက်ချက်ပြုတ်ထားသော ဆွမ်းအုပ်ဖြင့် အရှင်နှစ်ပါးအား ဆွမ်းဆက်ကပ်ပါသည်။ ဆွမ်းဘုဉ်းပေးအပြီး အရှင်သာရိပုတ္တရာက “သဒ္ဓါ, သီလ, ပသာဒ, ဓမ္မဒဿနတရားလေးပါးနှင့် ပြည့်စုံသူသည် “အဒလိဒ္ဒ” = လူချမ်းသာမည်ပုံ၊ အသက်ရှင်ရကျိုးနပ်ပုံ၊ ဤတရားလေးပါနှင့် ပြည့်စုံအောင် အားထုတ်သင့်ပုံ”တို့ကို အနုမောဒနာ ဒေသနာအဖြစ် ဟောတော်မူပါသည်။

အဋ္ဌကထာ၌ -မိစ္ဆာဉာဏနှင့် မိစ္ဆာဝိမုတ္တိတို့ကိုလည်းကောင်း၊

ဋီကာ၌ -မိစ္ဆာပစ္စဝေက္ခဏာနှင့် မိစ္ဆာဝိမုတ္တိတို့ကိုလည်းကောင်း ဖွင့်ပြ ထားပါသည်။
---------------------------

အနာထပိဏ်သူဌေးက မိမိမကျန်းမမာဖြစ်နေပါကြောင်း, မိမိထံသို့ ကြွတော် မူပါရန် လျှောက်ထားသဖြင့် အရှင်အာနန္ဒာမထေရ်သည် အနာထပိဏ်သူဌေးအိမ်သို့ ကြွတော်မူပြီး “ဒါယကာသူဌေး ရတနာသုံးပါး၌ မကြည်ညိုခြင်း, သီလမရှိခြင်းဟူသော တရာလေးပါးနှင့် ပြည့်စုံသော အကြားအမြင်မရှိသော ပုထုဇဉ်ပုဂ္ဂိုလ်သည် ထိတ်လန့် တုန်လှုပ်မှု, သေရမည်ကိုကြောက်လန့်မှုဖြစ်၏။ ရတနာသုံးပါးကြည်ညိုခြင်း, သီလရှိခြင်း ဟူသော တရာလေးပါးနှင့် ပြည့်စုံသော အကြားအမြင်ရှိသော အရိယာသာဝကသည် ထိတ်လန့်တုန်လှုပ်မှုမှ သေရမည်ကိုကြောက်လန့်မှု မဖြစ်ဟု တစ်ပါးစီ တစ်ပါးစီ ဟောတော်မူပါသည်။

အနာထပိဏ်သူဌေးက ဒေသနာတော်အဆုံး၌ မိမိသေရမည်ကို မကြောက်ပုံနှင့် ထိုတရားလေးပါး မိမိ၌ ရှိနေပုံကို လျှောက်ထားပါးသည်။ အရှင်အာနန္ဒာက “လူဘဝ အရတော်ပုံ၊ သောတာပန် အရိယာသာဝက ဖြစ်ပုံကို ဖြေကြားပေ၏” ဟု မိန်တော်မူသည့်သုတ်။

## ကိုးကား
ပုရိသသုတ်

(၂)သုတ် ရှိပါသည်။

ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ သီတင်းသုံးနေတော်မူစဉ် ကောသလဘုရင်၏ မေးမြန်းလျှောက်ထားချက်အရ လောဘ, ဒေါသ, မောဟတရားတို့ အဇ္ဈတ္တသန္တာန်၌ဖြစ်ပေါ်လာသော ယောက်ျား၏ အဟိတ, ဒုက္ခ အဖာသုဝိဟာရအကျိုးငှါဖြစ်၏-ဟု တစ်ပါးစီဝေဖန်၍ ဘုရားရှင် ဖြေကြားတော် မူသည့်သုတ်။
---------------

ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ သီတင်းသုံးနေတော်မူစဉ် ရုပ်အဆင်းလည်းမလှ, ပစ္စည်းဥစ္စာလည်းမရှိ၊ ကိုယ်ကျင့်သီလလည်း မရှိ, ပျင်းရိခြင်း, သားသမီးမရနိုင်ခြင်း-ဟူသော အင်္ဂါငါးမျိုးတို့နှင့် ပြည့်စုံ သောယောက်ျားသည် မာတုဂါမကို ဧကန်မနှစ်သက်စေနိုင်သူ ဖြစ်၏ဟု ရဟန်းတို့အား ဘုရားရှင် ဟောကြားတော်မူသည့်သုတ်။

## ကိုးကား
အတ္တရက္ခိတသုတ်

ဒုစရိုက်ဆယ်ပါး ပြုကျင့်နေသူများသည် ဆင်တပ်, မြင်းတပ်, ရထားတပ်, ခြေလျင် စစ်တပ်-ဟူသော ပြင်ပ အစောင့်အရှောက်များဖြင့် လုံခြုံအောင် စောင့်ရှောက် အပ်သော်လည်း မိမိကိုယ်ကို စောင့်ရှောက်ရာမရောက်ပုံ၊ သုစရိုက်ဆယ်ပါး ပြုကျင့် နေသူ များသည် ဆင်တပ်, မြင်းတပ်, ရထားတပ်, ခြေလျင်တပ်-ဟူသော ပြင်ပ အစောင့်ရှောက်များဖြင့် မချထား၊ မစောင့်ရှောက်အပ်ငြားသော်လည်း မိမိကိုယ်ကို စောင့်ရှောက် သူများဖြစ်ပုံကို ကောသလဘုရင်က လျှောက်ထားသဖြင့် ဘုရားရှင်က “ဟုတ်ပါ ပေသည် ဒကာတော်မင်းမြတ်” အစရှိသဖြင့် အတည်ပြု ဟောကြားတော်မူသည့်သုတ်။

## ကိုးကား
ဇရာမရဏသုတ်

(၂)သုတ် ရှိပါသည်။

ဇရာမရဏမှလွတ်သော ဇာတိရှိပါသလား? ဟု မေးလျှောက်လာသော ကောသလဘုရင်အား “ချမ်းသာကြွယ်ဝသော ခတ္တိယမဟာသာလ, ဗြာဟ္မဏ မဟာသာလ၊ ဂဟပတိမဟာသာလတို့အားလည်း ဇရာ, မရဏမှ လွတ်သော ဇာတိမရှိပုံ၊ ရဟန္တာပုဂ္ဂိုလ်သည်လည်း ဤရူပကာယ၏ ပျက်စီးခြင်းသဘော ပစ်ချရခြင်းသဘောရှိပုံ အကျယ်ကို ဘုရားရှင် ဟောတော်မူသည့်သုတ်။

အဋ္ဌကထာ, ဋီကာတို့၌ မဟာသာလများအကြောင်းနှင့် သိသင့်သော ပုဒ်တို့ကို ဖွင့်ဆိုထားပါသည်။
-----------------

ဇရာမရဏ, ဇရာမရဏသမုဒယ, ဇရာမရဏနိရောဓ, ဇရာမရဏ နိရောဓဂါမိနီပဋိပဒါတို့ကို မသိကြသော သမဏ, ဗြာဟ္မဏတို့ကို သမဏ, ဗြာဟ္မဏတို့၌ သမဏ-ဗြာဟ္မဏဟု မသမုတ်အပ်ကုန်။ ထိုအရှင်တို့သည် မျက်မှောက်ဘဝ၌ပင် သာမညတ္ထ ဗြာဟ္မညတ္ထတို့ကို ကိုယ်တိုင် ထူးသောဉာဏ် ဖြင့်သိ၍ မျက်မှောက်ပြု၍ မနေနိုင်ကြ။ ဇရာမရဏ အစရှိသော ဓမ္မလေးပါးတို့ကို ကွဲကွဲပြားပြား သိကြကုန်သော သမဏဗြာဟ္မဏတို့ကို သမဏဗြဟ္မဏတို့၌ သမဏဗြာဟ္မဏဟု သမုတ်အပ်ကုန်၏။ ထိုအရှင်တို့သည် သာမညတ္ထ၊ ဗြဟ္မညတ္ထတို့ကို မျက်မှောက်ဘဝမှာပင် ကိုယ်တိုင်ထူးသောဉာဏ်ဖြင့် သိကြကုန်၍ မျက်မှောက်ပြုကြကုန်၍ နေနိုင်ကြကုန်၏ဟု ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ ရဟန်းတို့အား ဘုရားရှင် ဟောတော်မူသည့်သုတ်။

## ကိုးကား
အပ္ပကသုတ်

ဤလောက၌ မြင့်မြတ်များပြားလှစွာကုန်သော စည်းစိမ်ဥစ္စာတို့ကို ရရှိသည်ရှိသော် မမေ့မလျော့ကုန်၊ ကာမဂုဏ်တို့၌ တပ်မက်ခြင်းသို့ မရောက်ကုန်၊ သတ္တဝါတို့၌လည်း ဖောက်ပြန်စွာမကျင့်သော သတ္တဝါတို့ကား နည်းပါးလှကုန်၏။ မြင့်မြတ်များပြားကုန်သော စည်းစိမ်ဥစ္စာတို့ကို ရရှိသည်ရှိသော် မေ့လျော့ကုန်၊ ကာမဂုဏ်တို့၌ တပ်မက် ခြင်းသို့ရောက်ကုန်၊ သတ္တဝါတို့၌ ဖောက်ပြန်စွာကျင့်ကုန်သော သတ္တဝါတို့သာ လောက၌ အလွန်များလှကုန်၏ဟု ကောသလဘုရင်က မိမိ၏ အကြံအစီကို ဘုရားရှင်အားလျှောက်ထားရာ ဘုရားရှင်က “ဟုတ်မှန်ပေသည် မဟာရာဇာ”ဟု မိန့်ကြားပြီး အတည်ပြုတော်မူသည့်သုတ်။

## ကိုးကား
အဍ္ဍကရဏသုတ်

ဘုရားရှင်က ကောသလဘုရင်၏ လျှောက်ထားချက် မှန်ကန်ကြောင်း မိန့်တော်မူပြီး ဥစ္စာဓန ကြွယ်ဝချမ်းသာကြသော မဟာသာလမျိုး, မင်း, ပုဏ္ဏား, သူကြွယ်တို့သည် ကာမဂုဏ်ကို အကြောင်းပြု၍ မမှန်မကန် ပြောဆိုကြပုံ၊ ယင်းသို့ မုသားပြောဆိုခြင်းသည် ထိုမုသားရှင်များအတွက် အချိန်ကာလကြာမြင့်လှစွာ စီးပွားကင်းပျောက် ဆင်းရဲရောက် ရန်ဖြစ်ပုံကို မြှုံးဝင်သောငါး ပမာထား၍ ဟောကြားတော်မူသည့်သုတ်။

အဋ္ဌကထာ၌ -မိမိရှေ့၌ပင် လာဘ်စား၍ မတရားဆုံးဖြတ်ကြသော တရား သူကြီးအမတ်များကို မြင်၍ ကောသလဘုရင်စက်ဆုတ်ပုံ၊ ဝိဋဋူဘသေနာပတိကို မင်းအဖြစ်လွှဲအပ်မည်ဟု-ကြံစည်ပုံကို ဖွင့်ပြထားပါသည်။

## ကိုးကား
ပဉ္စရာဇသုတ်

ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ သီတင်းသုံးတော်မူစဉ် ကောသလဘုရင်အမှူးရှိသော မင်းငါးပါးတို့ ငါးဖြာအာရုံ ကာမဂုဏ် ခံစားမှုနှင့်ဆက်စပ်၍ ဆွေးနွေးကြစဉ် ဆုံးဖြတ်ချက် မချနိုင်မှုကြောင့် မင်းငါးပါးတို့ ဘုရားရှင်ထံ ရောက်လာကြပြီး ယင်းပြဿနာကို မေးလျှောက်ကြရာ ဘုရားရှင် က “မနာပပရိယန္တ= နှစ်သက်မြတ်နိုးဖွယ်အရှိဆုံး ကာမဂုဏ်သာ အကောင်းမြတ်ဆုံးဖြစ်ပုံ”ကို တစ်ပါးစီ တစ်ပါးစီ မိန့်ကြားတော်မူပါသည်။

ထိုအခါ စန္ဒနင်္ဂလိက ဥပါသကက “ပဒုမံ ယထာ ကောကနုဒံ သုဂန္ဓံ” အစရှိသော မိမိဉာဏ်၌ ထင်မြင်လာသော ဂါထာကို လျှောက်ထားရာ မင်းငါးပါးတို့က အပေါ်ရုံ တစ်ဘက်ငါးထည်ဖြင့် စန္ဒနင်္ဂလိကဥပါသကာအား ပူဇော်ကြပါသည်။ စန္ဒနင်္ဂလိက ဥပါသကာက ယင်းအပေါ်ရုံတဘက်ငါးထည်ကို ဘုရားရှင်အား ပူဇော်ပုံကို ပြဆိုသည့်သုတ်။

အဋ္ဌကထာ, ဋီကာတို့၌ မှတ်သားဖွယ် ဖွင့်ဆိုချက်များ ရှိပါသည်။

## ကိုးကား
ပဌမကဿပသုတ်

ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ “မြတ်စွာဘုရားသည် ဘိက္ခုအမျိုးအစားကို မိန့်ကြားတော်မူပါ၏၊ ရဟန်းအား ဆုံးမသောတရားစကားကို ဟောပြတော်မမူပါ”ဟု လျှောက်ထားလာသော ကဿပနတ်သားအား “သင်၏ဉာဏ် ၌ပင် ထင်ရှားစေလော့”ဟု ဘုရားရှင်က မိန့်တော်မူသဖြင့် “သိက္ခာသုံးဖြာ သာသနာ အကျင့်တရားကို ကဿပနတ်သားက လျှောက်ထားသည့်သုတ်။

အဋ္ဌကထာ/ဋီကာတို့၌-ဒေဝပုတ္တ အကြောင်း၊ ပြဿနာမေးလျှောက်လာသည့် ပုဂ္ဂိုလ် ၄-မျိုး အစရှိသော မှတ်သားဖွယ်တို့ကို ဖွင့်ပြထားပါသည်။

## ကိုးကား
မလ္လိကာသုတ်

(၂)သုတ် ရှိပါသည်။

ဘုရားရှင် ကောသလနိုင်ငံ ... သီတင်းသုံးတော်မူစဉ်

ကောသလ-“မလ္လိကာ သင့်အား မိမိထက် ပို၍ချစ်အပ်သောသူရှိသလား။

မလ္လိကာ-မဟာရာဇာ အကျွန်ုပ်အား အကျွန်ုပ်ထက်ပို၍ချစ်အပ်သောသူ မရှိပါ။

မလ္လိကာ-မဟာရာဇာ အရှင်မင်းမြတ်အား အရှင်မင်းမြတ်ထက် ပို၍ချစ်အပ်သောသူရှိပါသလား။

ကောသလ-မလ္လိကာ ငါ့အား ငါ့ထက်ပို၍ချစ်အပ်သောသူ မရှိပါ။

ထိုသို့ အချင်းချင်းမေးမြန်းပြောဆိုကြပြီး ကောသလမဟာရာဇာသည် ဘုရားရှင်ထံတော်သို့သွားရောက်၍ ပြာသာဒ်ထက်၌ မိမိနှင့် မလ္လိကာမိဖုရားတို့ နှစ်ကိုယ်ကြားပြောကြားခဲ့သော ဤစကားတို့ကိုလျှောက်ထားပါသည်။ ထိုအခါ ဘုရားရှင်က-

အလုံးစုံသော အရပ်မျက်နှာတို့ကို စိတ်ဖြင့်အစဉ်လှည့်လည်ရှာဖွေသော်လည်း တစ်စုံတစ်ခုသောအရပ်မျက်နှာ၌မျှ မိမိထက်ပို၍ချစ်အပ်သောသူကိုမရခဲ့။ ဤသို့ မိမိကိုယ်ကို သူတစ်ပါးတို့ထက် များစွာချစ်အပ်၏။ ထို့ကြောင့် မိမိ၏အကျိုး စီးပွားကို လိုလားသောသူသည် သူတစ်ပါးကို မညှဉ်းဆဲ မနှိပ်စက် မသတ်ဖြတ်ရာဟု ဤဂါထာကို မိန့်တော်မူလေသည်။
-------------------

ဘုရားရှင် ကောသလနိုင်ငံ ... သီတင်းသုံးတော်မူစဉ် ကောသလဘုရင် ဘုရားဖူးရန်ရောက်လာစဉ် အညတရပုရိသက ကောသလဘုရင်၏ နား၏အနီးသို့ ကပ်၍ “မလ္လိကာမိဖုရား သမီးတော်ရတနာဖွားမြင်ပါကြောင်း” သံတော်ဦးတင်လာပါသည်။ ထိုအခါ ကောသလဘုရင် မနှစ်သက်ကြောင်းကို သိတော်မူသော ဘုရားရှင်က-

လူတို့ကိုအစိုးရသော ကောသလမင်းကြီး သမီးတော်ကို ကျွေးမွေးသုတ်သင်လော့၊ ပညာရှိသော အကျင့်သီလရှိသော ယောက္ခမကို နတ်ကဲ့သို့ ရိုသေသော၊ လင်ကိုပြုစုလုပ်ကျွေးသော အချို့သောမိန်းမသည် မြင့်မြတ်၏။

အရပ်မျက်နှာတို့၏အရှင်ဖြစ်သော ကောသလမင်းကြီး ထိုသို့အကျင့်သီလ နှင့်ပြည့်စုံခြင်း အစရှိသော ကောင်းမြတ်သောသဘောရှိသော ထိုမိန်းမမြတ်၏သားသည် ရဲစွမ်းသတ္တိရှိ၏၊ တိုင်းပြည်အုပ်ချုပ် မင်းပြုလုပ်နိုင်၏-ဟု ဟောတော်မူပါသည်။

## ကိုးကား
ပဌမအပုတ္တကသုတ်

ရွှေသိန်း (၈၀) ကြွယ်ဝသော အပုတ္တကသူဌေးကြီးနှင့်စပ်၍ ကောသလဘုရင်က လျှောက်ထားသဖြင့် ဘီလူးစောင့်သောရေကန်နှင့် သူယုတ်မာတို့၏ ကြွယ်ဝချမ်းသာမှု ရွာ, နိဂုံးအနီးရှိရေကန်နှင့် သူတော်ကောင်းတို့၏ ကြွယ်ဝချမ်းသာမှုတို့ကို ပမာထား၍ ဘုရားရှင် ဟောတော်မူသည့်သုတ်။

## ကိုးကား
အပ္ပမာဒသုတ်

(၈)သုတ် ရှိပါသည်။

“ဒိဋ္ဌဓမ္မိကအကျိုး, သမ္ပရာယိကအကျိုး နှစ်မျိုးလုံးကို သိမ်းကျုံးယူနိုင်သော တစ်မျိုးတည်းသော တရားရှိပါသလော” ဟု ကောသလဘုရင်က လျှောက်ထားရာ ယင်းအကျိုးနှစ်မျိုးလုံးကို သိမ်းယူနိုင်သော တစ်ခုတည်းသော တရားသည် “အပ္ပမာဒ တရား” ဖြစ်ကြောင်း ဆင်ခြေရာဥပမာဖြင့် ဘုရားရှင်ဟောတော်မူသည်။ ။

အဋ္ဌကထာ၌ -အပ္ပမာဒတရားသည် လောကီတရားဖြစ်သော်လည်း မြင့်မြတ်သောတရားဖြစ်ပုံကို ဖွင့်ဆိုထားပါသည်။
-----------------

(ကုသိုလ်တရားတို့၌) မမေ့မလျော့နေသော ရဟန်းအား မဖြစ်သေးသော ကုသိုလ်တရားတို့ဖြစ်ကုန်၏။ ဖြစ်ပြီးသောအကုသိုလ်တရားတို့ ဆုတ်ယုတ်ကုန်၏။ မဖြစ်သေးသော ကုသိုလ်တရားတို့ဖြစ်ရန်၊ ဖြစ်ပြီးသော အကုသိုလ်တရားတို့ ဆုတ်ယုတ်ရန် အပ္ပမာဒမှတပါး အခြားတစ်ခုသောတရားကိုမျှ ငါဘုရားမြင်တော်မမူဟု ဘုရားရှင် ဟောတော်မူသည့်သုတ်။
-------------

ကြီးကျယ်များမြတ်သော အကျိုးရှိအောင်ပြုနိုင်သော (အပ္ပမာဒတရားမှတပါး) အခြား တစ်ခုသော တရားကိုမျှ ငါဘုရားမြင်တော်မမူ-ဟု ဟောကြားတော်မူသည့်သုတ်။
-----------------

ခန္ဓာကိုယ်တွင်း၌ဖြစ်သော အကြောင်းဖြစ်သောကြောင့် ကြီးကျယ်များမြတ်သော အကျိုးရှိအောင် ပြုနိုင်သော အပ္ပမာဒမှတပါး အခြားတစ်ခုသောတရားကိုမျှ မြင်တော် မမူဟု ဟောတော်မူသည့်သုတ်။
------------------------

သဒ္ဓမ္မသုံးဖြာသာသနာတော်မြတ် ကြာရှည်လေးမြင့်တည်တံ့စေရန် မပျောက် မပျက် မကွယ်မပစေရန်အတွက် အပ္ပမာဒမှတပါး အခြားတစ်ခုသော တရားကိုမျှ မြင်တော်မမူဟု ဟောတော်မူသည့်သုတ်။
--------------------

ကာယ, ဝစီ, မနောဟူသော ဒုစရိုက်သုံးပါးတို့ကို ပယ်စွန့် (နိုင်အောင်အားထုတ်) ကြရမည်၊ ကာယ, ဝစီ, မနောဟူသော သုစရိုက်သုံးပါးတို့ကို ပွားများကြရမည်။ မိစ္ဆာဒိဋ္ဌိကို ပယ်စွန့်၍ သမ္မာဒိဋ္ဌိကို ပွားများကြရမည်။ ဒုစရိုက်သုံးပါးနှင့် မိစ္ဆာအယူတို့ကို ပယ်စွန့် ပြီး၍ သုစရိုက်သုံးပါးနှင့် သမ္မာဒိဋ္ဌိတို့ကို ဖြစ်ပွားစေပြီး မိစ္ဆာအယူကို ပယ်စွန့်၍ သမ္မာအယူကို ပွားများပြီးသော ရဟန္တာပုဂ္ဂိုလ်သည် တမလွန်ဘဝ၌ဖြစ်သော သေရ ခြင်းမှ မကြောက်တော့ပေဟု ဟောတော်မူသည့်သုတ်။
-------------------------

မျက်မှောက်, တမလွန် အကျိုးနှစ်မျိုးလုံးကို အပ္ပမာဒတရားတစ်မျိုးတည်းကသာ ရယူနိုင်ပုံကို ဆင်ခြေရာ, အိမ်၏အထွတ်, မြိတ်မြက်ရိတ်သမား, သရက်ခိုင်ပြွတ်, စကြဝတေးမင်း, လရောင်ဥပမာတို့ဖြင့် အကျယ်ဟောတော်မူသည့်သုတ်။
-----------------

ဘုရားရှင်က ကုသိုလ်တရားအားလုံးတို့တွင် အပ္ပမာဒတရားသာ အမြင့် မြတ်ဆုံးဖြစ်ပုံကို ခြေရာ, အိမ်အထွတ်, အမြစ်နံ့သာ, အနှစ်နံ့သာ, အပွင့်နံ့သာ, စကြာမင်း, လရောင်, တန်ဆောင်မုန်းလအခါနေရောင်, သမုဒ္ဒရာဥပမာဟူသော ဥပမာ ဆယ်မျိုးတို့ဖြင့် ဟောတော်မူသည့်သုတ်။

အဋ္ဌကထာ၌ -ဘာတိယမင်းကိုယ်တိုင် မြတ်လေးပန်းနံ့ကို လက်တွေ့ စမ်းသပ်ပြီး မဟာစေတီတော်ကို ရှိခိုးပုံကို ပြဆိုထားပါသည်။

## ကိုးကား
ပိယသုတ်

(၄)သုတ် ရှိပါသည်။

ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ သီတင်းသုံးနေတော်မူစဉ် “ရန်သူတစ်ယောက်သည် ရန်သူတစ်ယောက်ကို (ဆင်းရဲဒုက္ခ ရောက်အောင် ပြုလုပ်နေသကဲ့သို့၊ “ကိုယ့်ကိုယ်ကို ချစ်ပါသည်”ဟု ပြောဆိုနေကြသော်လည်း ဒုစရိုက်လုပ်ငန်းတို့ကို ပြောဆို ပြုလုပ်, ကြံစည်နေကြသူများသည် မိမိကိုယ်ကို မချစ်ကြသူများဖြစ်ကြပုံ၊

ချစ်သူတစ်ယောက်သည် ချစ်သူတစ်ယောက်၏ အကျိုးစီးပွားဖြစ်အောင် ပြုလုပ်ပေးသကဲ့သို့ ထို့အတူ “ကိုယ့်ကိုယ်ကို မချစ်ပါ”ဟု ပြောဆိုနေကြသော်လည်း သုစရိုက်လုပ်ငန်းတို့ကို ပြုလုပ်, ပြောဆို, ကြံစည်နေကြသောသူများသည် မိမိကိုယ်ကို ချစ်ကြသူများ ဖြစ်ပုံ”ဟူသော မိမိကြံစည်စိတ်ကူးသောအချက်တို့ကို ကောသလ ဘုရင်က ဘုရားရှင်အား လျှောက်ထားပါသည်။

ဘုရားရှင်က “မဟာရာဇာ ကြံစည်သည့်အတိုင်း မှန်ပေသည်”ဟု မိန့်ကြားတော်မူပြီး “အတ္တနဉ္စေ ပိယံ ဇညာ ... ပတိဋ္ဌာ ဟောန္တိ ပါဏိနံ”ဟူသော ၄-ဂါထာတို့ကို ဟောတော်မူပါသည်။

အဋ္ဌကထာ, ဋီကာတို့၌ ဖွင့်ဆိုချက်များ ရှိပါသည်။
--------------------

ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ သီတင်းသုံးတော်မူစဉ် သီတင်းသုံးဖော်တို့၏ ချစ်ခင်မြတ်နိုး, လေးစား, တသသ သတိရ နေသော အာဝါသိကရဟန်း၏ အရည်အချင်း ၅-မျိုးတို့ကို ရဟန်းတို့အား ဘုရားရှင် ဟောကြားတော်မူသည့်သုတ်။
---------------------

ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ သီတင်းသုံးတော်မူစဉ် သီတင်းသုံးဖော်တို့၏ မချစ်ခင်, မမြတ်နိုး, အလေးဂရု မပြုအပ်, အမြဲသတိရနိုင်သော ရဟန်း၏အပြစ် ၇-မျိုး၊ သီတင်းသုံးဖော်တို့ ချစ်ခင် မြတ်နိုး အလေးဂရုပြုအပ်, အမြဲသတိရနေသောရဟန်း၏ အရည်အချင်း ၇-မျိုးတို့ကို ကဏှပက္ခ, သုက္ကပက္ခအားဖြင့် ရဟန်းတို့အား ဘုရားရှင် ဟောကြားတော်မူသည့်သုတ်။
-------------------

အထက်သုတ်တော်အတိုင်း ရဟန်းနှစ်ပါး၏ အပြစ်နှင့်ဂုဏ် ၇-မျိုးတို့တွင် အမှတ် (၆-၇)တို့ကို ပြောင်းလဲ၍ ရဟန်းတို့အား ဘုရားရှင် ဟောကြားတော်မူသည့်သုတ်။

## ကိုးကား
ဒေါဏပါကသုတ်

ဆန်တစ်စိတ်ချက် ထမင်းနှင့်ဟင်းကို သုံးဆောင်ပြီး ဘုရားရှင်ထံ ချဉ်းကပ်၍ မအီမသာဖြစ်နေသော ပသေနဒီကောသလမင်းကို ဘုရားရှင်က “မနုဇဿ သဒါ အစရှိသော ဂါထာကို မိန့်တော်မူပါသည်။

ကောသလမင်းက နောက်ကပါလာသော သုဒဿနလုလင်အား ယင်းဂါထာကို ဘုရားရှင်ထံမှ သင်ယူစေပြီး ပွဲတော်တည်ရာ၌ ရွတ်စေရာ တစ်စလယ်ချက် ထမင်းဖြင့် မျှတနိုင်ပြီး ကောင်းစွာလျော့ပါး ကိုယ်ကိုသုံးသပ်ပြီး “ဥဘယေန ဝတ” အစရှိ ဥဒါန်းစကားကို ကျူးရင့်ပုံကို ပြဆိုသည့်သုတ်။

အဋ္ဌကထာ, ဋီကာတို့၌ မှတ်သားဖွယ် ဖွင့်ဆိုချက်များ ရှိပါသည်။

## ကိုးကား
အယျိကာသုတ်

ကောသလဘုရင်ကြီး၏ ချစ်လှစွာသော အဖွားအို ကွယ်လွန်မှုနှင့် ဆက်စပ်၍ ကောသလဘုရင်က ဖြစ်နိုင်လျှင် ဆင်ရတနာ, မြင်းရတနာ, အခွန်တစ်သိန်းထွက်သော ရွာကြီး, ဇနပုဒ်တို့နှင့် လဲလို့ရလျှင် လဲလိုပါကြောင်း ဝမ်းနည်းစွာလျှောက်ထားရာတွင် ဘုရားရှင်က မြေအိုး မြေခွက်ဥပမာဖြင့် သတ္တဝါအားလုံး သေဆုံးခြင်း သဘောရှိပုံ၊ သေဆုံးရခြင်းလျှင် အဆုံးရှိပုံ၊ သေဆုံးရခြင်း သဘောကို မလွန်မြောက်နိုင်ပုံတို့ကို ဟောတော်မူသည့်သုတ်။

## ကိုးကား
ဒုတိယအပုတ္တကသုတ်

ရွှေသိန်း (၁၀၀) ကြွယ်ဝချမ်းသာသော အပုတ္တကသူဌေးကြီးနှင့်စပ်၍ ကောသလဘုရင်က လျှောက်ထားသဖြင့် ဘုရားရှင်က ယင်သူဌေးကြီး၏ သူဌေးဖြစ်သော ရှေးကောင်းမှုနှင့် အပရစေတနာ ပျက်စီးခြင်းအကျိုး, မဟာရောရုဝငရဲသို့ ရောက်ရသော မကောင်းမှုကံတို့ကို ဟောကြားတော်မူသည့်သုတ်။

## ကိုးကား
ဣဿတ္တသုတ်

ကောသလဘုရင်က မေးလျှောက်သဖြင့် (က)ပေးလှူရမည့်ပုဂ္ဂိုလ်၊ (ခ)အကျိုး ကြီးမားစေနိုင်သော အလှူခံပုဂ္ဂိုလ်တို့ကို တိုက်ပွဲဝင်မည့်စစ်သူရဲ ဥပမာဖြင့် ဘုရားရှင် ဟောတော်မူသည့်သုတ်။

ဤသုတ်၌ ဂါထာ, စုစ္ဆိယ နှစ်မျိုးဖြင့် ဟောတော်မူပါသည်။

အဋ္ဌကထာ၌-ကောသလဘုရင်၏ ဤမေးခွန်းနှစ်မျိုး ဖြစ်ပေါ်လာပုံ၊ ဘာသာရေးပြဿနာတစ်ရပ်ကို ရာဇပရိယာယ်ဖြင့် ဖြေရှင်းပုံကို လေ့လာနိုင်ပါသည်။

## ကိုးကား
ဒုတိယကဿပသုတ်

အထက်ပါ ကဿပနတ်သားသည်ပင် ဘုရားရှင်အား “အရဟတ္တဖိုလ် ရနိုင်သောအကျင့်တရား”တို့ကို လျှောက်ထားသည့်သုတ်။

## ကိုးကား
တပေါကမ္မသုတ်

ဘုရားရှင် သဗ္ဗညုဘုရားရှင် ဖြစ်တော်မူပြီး သတ္တသတ္တာဟစံနေတော်မူစဉ် အဇပါလညောင်ပင်ရင်း၌ သီတင်းသုံးတော်မူနေစဉ် “ဒုက္ကရစရိယာအကျင့်ကို ကျင့်ခြင်းမှ ငါလွတ်မြောက်ခဲ့လေပြီ၊ အကျိုးမဲ့နှင့်စပ်သော ထိုဒုက္ကစရိယာအကျင့်မှ လွတ်မြောက်ခြင်းသည် ကောင်းလေစွတကား၊ ကိလေသာတို့မှ လွတ်မြောက်၍ သဗ္ဗညုတဉာဏ်ကို ရခြင်းသည် ကောင်းလေစွတကား”ဟု စိတ်အကြံအစည် ဖြစ်တော်မူနေသော ဘုရားရှင်အား မာရ်နတ်ရောက်လာပြီး သတ္တဝါတို့သည် ခေါင်းပါးသောအကျင့်မှ ဖဲခွာကြကုန်သောကြောင့် မစင်ကြယ်ကြကုန်။ သင်သည် မစင်ကြယ် ပါပဲလျက် စင်ကြယ်၏ဟု မှတ်ထင်ဘိ၏။ စင်ကြယ်သောခရီးမှ လွဲချော်နေလေပြီဟု ပြောဆိုရာ မာရ်နတ်မှန်းသိတော်မူသဖြင့် အနတ္ထသံဟိတံ ဉတွာ အစရှိသောနှစ်ဂါထာဖြင့် အတ္တကိလမထအကျင့်ကို စွန့်လွှတ်ခဲ့ပုံ၊ သီလ, သမာဓိ, ပညာကျင့်စဉ်ကြောင့် အရဟတ္တဖိုလ်သို့ ရောက်တော်မူခြင်းကြောင့် သင်ရှုံးပြီဟု မာရ်နတ်အား ဘုရားရှင် မိန့်တော်မူသည့်သုတ်။

အဋ္ဌကထာ, ဋီကာတို့၌ သိမှတ်ဖွယ်များကို ဖွင့်ဆိုထားပါသည်။

## ကိုးကား
ပဌမမာရပါသသုတ်

ဘုရားရှင် ကာသိနိုင်ငံ ဗာရာဏသီမြို့တော်အနီး ဣသိပတန မိဂဒါယ၌ သီတင်းသုံးတော်မူစဉ် ပထမဝါတွင်းကာလ၌ မိမိ၏ အနုတ္တရာဝိမုတ္တိ အနုပ္ပတ္တဓမ္မ၊ အနုတ္တရာဝိမုတ္တိ သစ္ဆိကတဓမ္မနှင့် ရဟန်းတို့၏ ယင်းဓမ္မတို့ကို ရဟန်းတော်တို့အား ဟောကြားတော်မူနေစဉ် ပါပိမမာရ်နတ်က “ဗဒ္ဓေါသိ” အစရှိသော ဂါထာကိုရွတ်ဆို၍ ပြောဆိုရာ ဘုရားရှင်က “မုတ္တာဟံ” အစရှိသော ဂါထာဖြင့် မာရ်နတ်ကျော့ကွင်းမှ လွတ်မြောက်တော်မူပုံ၊ မာရ်နတ်ကျော့ကွင်းကို ဖျက်ဆီးတော်မူပြီးပုံကို ပြန်လည်၍ မိန့်တော်မူသည့်သုတ်။

အဋ္ဌကထာ, ဋီကာတို့၌ ဖွင့်ဆိုချက်များရှိပါသည်။

## ကိုးကား
ဘီတာသုတ်

ဘုရားရှင် ကောသလနိုင်ငံ ... သီတင်းသုံးတော်မူနေစဉ် အညတရ နတ်သား၏ မေးလျှောက်ချက်အရ ကိုယ်, နှုတ်, စိတ်တို့ဖြင့် မကောင်းမှုကို မပြု မလုပ်-မပြော မဆို-မကြံစည်ခြင်း ထက်သန်သောသဒ္ဓါတရားရှိ၍ ထမင်း, အဖျော်တို့ကိုပေးလှူခြင်းဟူသော ဤတရားလေးပါးရှိသူသည် တမလွန်ဘဝခရီး၌ ကြောက်လန့်ခြင်းမရှိသူဟု ဘုရားရှင် ဟောကြားတော်မူသည့်သုတ်။

အဋ္ဌကထာ, ဋီကာတို့၌ ဖွင့်ဆိုချက်များရှိပါသည်။

## ကိုးကား
ဒုတိယအာယုသုတ်

အထက်သုတ်တော်အတိုင်း ဘုရားရှင်က ရဟန်းတော်တို့အား ဟောတော်မူသည့်အခါ မာရ်နတ်က ဘုရားရှင်အား “သတ္တဝါတို့ အသက်မချုပ်ပုံ”ကို ရထားဘီး နှင့် ပုံတောင်းဥပမာဖြင့် လျှောက်ထားရာ မြစ်ငယ်ရေဥပမာဖြင့် ပြန်လည်၍ ဟောကြားတော်မူသည့်သုတ်။

## ကိုးကား
ကဿကသုတ်

ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်ဝယ် ရဟန်းတော်တို့အား နိဗ္ဗာန်နှင့်စပ်သော တရားတော်ကို ဟောတော်မူစဉ် ရဟန်းတို့၏ ပညာမျက်စိပျက်စီးစေရန် နှောက်ယှက်လိုသဖြင့် လယ်သမားအသွင်ဖြင့် မာရ်နတ်ရောက်ရှိပြီး “အဇ္ဈတ္တိကာယတန ၆-ပါး၊ ဗဟိဒ္ဓါယတန ၆-ပါး၊ ဖဿာယတန ၆-ပါး၊ ဝိညာဏာယတန ၆-ပါးတို့သည် ကျွန်ုပ်၏ဥစ္စာပစ္စည်းများဖြစ်၍ သင် ဘယ် ကိုသွားသွား ကျွန်ုပ်၏နယ်ပယ်မှ မလွတ်မြောက်နိုင်ပုံကို အသီးသီးလျှောက်ထားသဖြင့် တဏှာ, ဒိဋ္ဌိတို့မှ လွတ်မြောက်တော်မူပြီးသော ငါဘုရားသွားရာလမ်းခရီးကို သင်မာရ် နတ် မြင်နိုင်လိမ့်မည်မဟုတ်-ဟု ဘုရားရှင် အကျယ်ရှင်း၍ ဟောတော်မူသည့်သုတ်။

## ကိုးကား
ပဗ္ဗတူပမသုတ်

(၃)သုတ် ရှိပါသည်။

ဘုရားရှင် ကောသလနိုင်ငံ ... သီတင်းသုံးတော်မူစဉ် နေမွန်းတည့်အခါ၌ ရောက်လာသော ကောသလမင်းအား အရပ်လေးမျက်နှာမှ တိမ်တိုက်နှင့် တူသော တောင်ကြီးများ သတ္တဝါအားလုံးတို့ကို ကြိတ်လျက်လာသည့် ပြင်းထန် ကြမ်းကြုတ်သော ဘေးကြီးဖြစ်ပေါ်လာလျှင် တရားကျင့်ခြင်း၊ အညီအမျှကျင့်ခြင်း၊ ကုသိုလ် ကောင်းမှုပြုခြင်းမှတစ်ပါး အခြားပြုဖွယ်များ မရှိတော့သကဲ့သို့ အိုခြင်း, သေခြင်း တရားတို့ နှိပ်စက်လာလျှင်လည်း စစ်အင်္ဂါလေးပါးဖြင့် စစ်ထိုးဖို့ရာမရှိသကဲ့သို့ တရားကျင့်ခြင်း၊ အညီအမျှကျင့်ခြင်း၊ ကုသိုလ်ကောင်းမှုပြုခြင်းမှတစ်ပါး အခြား ပြုဖွယ်များမရှိတော့ပုံကို ဘုရားရှင်အားလျှောက်ထားရာ ဤအတိုင်းပင် ပြုလုပ်ရမည်ဟု ကောသလဘုရင်အား ဘုရားရှင် မိန့်ကြားတော်မူသည့်သုတ်။

အဋ္ဌကထာ, ဋီကာတို့၌ မှတ်သားဖွယ်ရာ ဖွင့်ဆိုချက်များရှိပါသည်။
------------

ဘုရားရှင် ကောသလနိုင်ငံ ... သီတင်းသုံးတော်မူစဉ် မုံညှင်းစေ့ခန့်ရှိသော ကျောက်စရစ်ခဲ (၇)ခဲတို့ကို ဟိမဝန္တာတောင်မင်း၏အနီး၌ချထားပြီး ယင်းတို့ကို ဟိမဝန္တာတောင်မင်းနှင့် နှိုင်းယှဉ်ပြတော်မူပြီးသောတာပန်ပုဂ္ဂိုလ်၏ ကုန်လွန်ပြီးသောဆင်းရဲဒုက္ခတို့မှာ များပြားလှပြီး ကြွင်းကျန်သော (၇)ဘဝတာ၌ဖြစ်သော ဆင်းရဲဒုက္ခတို့မှာ အနည်းငယ်မျှသာဖြစ်တော့သကဲ့သို့ သစ္စာလေးအင်သိမြင်ရန် အားထုတ်သင့်ပုံကို ရဟန်းတို့အား ဘုရားရှင် ဟောတော်မူသည့်သုတ်။
--------------------

ဘုရားရှင် ကောသလနိုင်ငံ ... သီတင်းသုံးတော်မူစဉ် ဟိမဝန္တာတောင်ကြီးသည် မုန်ညင်းစေ့ခန့် ကျောက်စရစ်ခဲ (၇)ခဲတို့ကိုထား၍ ကုန်ခမ်းပျက်စီး သွားသကဲ့သို့ သောတာပတ္တိမဂ်ဉာဏ်နှင့်ပြည့်စုံပြီးသော အရိယာသာဝက၏ ကုန်ပြီးသော ဆင်းရဲဒုက္ခတို့သည် များပြားလှကုန်၏။ ထို့ကြောင့် သစ္စာသိမြင် ကျွတ်တန်း ဝင်အောင် အားထုတ်ကြရမည်ဟု ရဟန်းတို့အား ဘုရားရှင် ဟောတော်မူသည့်သုတ်။

## ကိုးကား
ဆဖဿာယတနသုတ်

(၄)သုတ် ရှိပါသည်။

ဘုရားရှင် ဝဇ္ဇီနိုင်ငံ ဝေသာလီမြို့တော်အနီး မဟာဝုန်တော ကူဋာဂါရ သာလာကျောင်းတော်၌ ဆဖဿာယတန ဓမ္မကထာဖြင့် ရဟန်းတို့အား သိမြင်အောင်ပြသ, ဆောက်တည်, ထက်သန် ရွှင်လန်းစေတော်မူနေသည်ကို မာရ်နတ် သိမြင်သဖြင့် ရဟန်းတို့၏ ပညာစက္ခုပျက်စီးစေရန် အနီးအနားသို့ ရောက်လာပြီး ပြင်းထန်သော မိုးခြိမ်းသံဖြစ်အောင် ပြုလုပ်လေသည်။ ရဟန်းတပါးက အခြား ရဟန်းတစ်ပါးကို “မြေကြီးပြိုသည် ထင်၏”ဟုပြောဆိုသည့်အခါ ဘုရားရှင်က “သင်တို့ ပညာစက္ခုပျက်စီးစေရန် မာရ်နတ်နှောက်ယှက်သည့်အသံ” ဖြစ်ကြောင်း မိန့်ကြားတော်မူပြီး မာရ်နတ်အား “ရူပါ-သဒ္ဒါ” အစရှိသော နှစ်ဂါထာဖြင့် မိန့်ကြားတော်မူပုံ၊ မာရ်နတ်စိတ်ပျက် ပြန်သွားပုံကို မိန့်ကြားတော်မူသည့်သုတ်။
---------------

ဖဿာယတန(၆)ပါးတို့၏ သမုဒယ, အတ္ထင်္ဂမ, အဿာဒ, အာဒီနဝ, နိဿရဏကိုမှန်ကန်စွာ မသိသောရဟန်းသည် ဗြဟ္မစရိယကို မကျင့်သုံးရသေး။ ထိုရဟန်းသည် ဤဓမ္မဝိနယသာသနာတော်မှ အဝေးကြီး ဝေးကွာသူပေတည်းဟု ဘုရားရှင်က မိန့်ကြားတော်မူသည့်အခါ အညတရရဟန်းက မိမိသည် ဤ သာသနာတော်၌ ပျက်စီးသူဖြစ်ပါကြောင်း၊ ဖဿာယတနခြောက်ပါးတို့၏ သမုဒယ အစရှိသည်ကို မသိပါကြောင်း လျှောက်ထားပါသည်။

ဘုရားရှင်က ဖဿာယတနခြောက်ပါးတို့တွင် တစ်ပါးစီကို ထုတ်ပြ၍ ယင်းကို တဏှာ, မာန, ဒိဋ္ဌိတို့ဖြင့် မရှုမြင်သောရဟန်းသည် ဖဿာယတန ခြောက်ပါးကို မှန်ကန်စွာ ဝိပဿနာပညာ, မဂ်ပညာဖြင့် ကောင်းမွန်စွာသိမြင်သူ ဖြစ်ကြောင်း၊ ဤသို့သိမြင်သည်ရှိသော် သင်သည်ဒုက္ခ၏ ကုန်ဆုံးရာနိဗ္ဗာန်ပေတည်းဟု ဖဿာယတန တစ်ပါးစီကို ထုဟ်ပြ၍ ရဟန်းတို့အား ဘုရားရှင် ဟောတော်မူသည့်သုတ်။

အဋ္ဌကထာ, ဋီကာတို့၌လည်း ဖွင့်ဆိုချက်များရှိပါသည်။
----------------

အထက်ပါ သုတ်တော်အတိုင်း မိန့်ကြားတော်မူပြီး ဖဿာယတန ခြောက်ပါးကို တဏှာ, မာန, ဒိဋ္ဌိတို့ဖြင့် မရှုမြင်သူသည် ဖဿာယတနခြောက်ပါးကို နောက်ထပ်တဖန်မဖြစ်အောင် ပယ်ပြီးသူဖြစ်လတ္တံ့ဟု အညတရရဟန်းအား ဘုရားရှင် ဟောတော်မူသည့်သုတ်။
-------------

အထက်သုတ်တော်အတိုင်း ဘုရားရှင်၏ မိန့်ကြားတော်မူချက်ကို အညတရရဟန်း လျှောက်ထားသည့်အခါ ဖဿာယတနခြောက်ပါးကို အနတ္တ လက္ခဏသုတ်တော် ဒေသနာနည်းဖြင့် အရဟတ္တဖိုလ်ဆိုက်အောင် အညတရ ရဟန်းအား ဘုရားရှင် ဟောတော်မူသည့်သုတ်။

## ကိုးကား
ပိဏ္ဍသုတ်

(၂)သုတ် ရှိပါသည်။

ဘုရားရှင် မဂဓနိုင်ငံ ရာဇဂြိုဟ်မြို့ ပဉ္စသာလာဗြာဟ္မဏရွာ၌ သီတင်းသုံးတော်မူစဉ် မာရ်နတ်၏ ပူးဝင်လှည့်ပတ်မှုကြောင့် ဆွမ်းမရဘဲ ပြန်ကြွတော်မူလာသော ဘုရားရှင်အား နောက်တစ်ကြိမ် ဆွမ်းခံပြန်ဝင်ရန် လူအဟန် ဖန်ဆင်ထားသော မာရ်နတ်အား ဘုရားရှင်က “ဘုရားရှင်ကိုထိပါး၍ သင်ပြုထားသော မကောင်းမှု အကျိုးမပေးဟု မှတ်ထင်သလော? အာဘဿရာဗြဟ္မာကြီးတို့ကဲ့သို့ ရာဂအစရှိသော ကြောင့်ကြမှုကင်းပြီးသော ငါ ဘုရားရှင်တို့သည် ပီတိအစာဖြင့် ချမ်းသာစွာ အသက် မွေးတော်မူကုန်အံ့”ဟု မိန့်ကြားတော်မူရာ မိမိကို ဘုရားရှင်သိသွားပြီဟု ကိုယ်စိတ် နှစ်ဖြာ ဆင်းရဲစွာဖြင့် မာရ်နတ် ပြန်သွားကွယ်ပျောက်သွားသည်ကို ပြဆိုသည့်သုတ်။

အဋ္ဌကထာ, ဋီကာတို့၌ ပါဟုနက = အာဂန္တုက ပဏ္ဏာကာရအဖွင့် မာရ်နတ် နှောက်ယှက်ခြင်းကြောင့် သူငယ်မငါးရာကို သောတာပန် မဖြစ်တော့ပုံနှင့် မာရာဝဋ္ဋနအကြောင်းအစရှိသော မှတ်သားဖွယ်များ, ဖွင့်ဆိုချက်များ ပါရှိပါသည်။
----------------

ဘုရားရှင် မဂဓနိုင်ငံ ရာဇဂြိုဟ်မြို့ ဝေဠုဝန်ကျောင်းတော်၌ သီတင်းသုံးတော်မူစဉ်-အရှင်လက္ခဏထေရ်၏ မေးလျှောက်ချက်အရ ကောင်းကင်၌ အသားတစ် ပြိတ္တာသတ္တဝါကို တွေ့မြင်ခဲ့ပါကြောင်း ဖြေကြားရာ၌ ဘုရားရှင်က “ယင်း အသားတစ် ပြိတ္တာသတ္တဝါသည် ဤရာဇဂြိုဟ်မြို့တော်၌ သားမုဆိုးဖြစ်ခဲ့ဖူးကြောင်း မိန့်ကြားတော် မူသည့်သုတ်။

အဋ္ဌကထာ, ဋီကာတို့၌ ဖွင့်ဆိုချက်များ ပါရှိပါသည်။

## ကိုးကား
ပတ္တသုတ်

ဘုရားရှင် ကောသလနိုင်ငံ ... သီတင်းသုံးတော်မူစဉ် ဥပါဒါနက္ခန္ဓာငါးပါး နှင့်စပ်၍ ဟောတော်မူအပ်သော ဘုရားရှင်၏တရားတော်ကို ရိုသေစွာ စိတ်ပါလက်ပါ အာရုံစိုက်၍ နာယူနေကြသောရဟန်းတို့၏ ပညာစက္ခုပျက်စီးစေရန် နွားယောင်ဆောင်၍ သပိတ်များရှိရာသို့ ဝင်လာသောမာနတ်ကို နွားအစစ်မဟုတ်ကြောင်း ရဟန်းတို့အား ဘုရားရှင် မိန့်ကြားတော်မူသည့်သုတ်။

အဋ္ဌကထာ, ဋီကာတို့၌ မှတ်သားဖွယ် ဖွင့်ဆိုချက်များရှိပါသည်။

## ကိုးကား
မာနသသုတ်

ဘုရားရှင် ကောသလနိုင်ငံ ... သီတင်းသုံးတော်မူနေစဉ် မာရ်နတ်က ဘုရားရှင်အား “အန္တလိက္ခစရော” အစရှိသော ဂါထာဖြင့် ပြောဆိုရာ ဘုရားရှင်က “မွေ့လျော်ဖွယ် အာရုံငါးပါးတို့၌ ငါဘုရား ဆန္ဒရာဂကင်းပြီးဖြစ်၍ မာရ်နတ် သင်ရှုံးပြီ”ဟု မိန့်ကြားတော်မူရာ မာရ်နတ်စိတ်ပျက်ပြီးပြန်သွားပုံကို ပြဆိုသည့်သုတ်။

အဋ္ဌကထာ, ဋီကာတို့၌ ဖွင့်ဆိုချက်အနည်းငယ်ရှိပါသည်။

## ကိုးကား
ကိန္နုသီဟသုတ်

ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ ပရိသတ် မြောက်မြားစွာတို့အား တရားဟောတော်မူနေရာသို့ မာရ်နတ်ရောက်လာပြီးလျှင် “ကိန္ဒုသီဟော”အစရှိသော ဂါထာဖြင့် ပညာစက္ခုပျက်စီးအောင်ပြောဆိုလာရာ ဘုရားရှင်က “န ဒန္တိ ဝေ မဟာဝီရာ”အစရှိသော ဂါထာဖြင့် မိန့်ကြားတော်မူလိုက်ရာ မာရ်နတ်လုပ်ရပ် မအောင်မြင်သဖြင့် စိတ်ဆင်းရဲစွာပြန်သွားပုံကို ပြဆိုသည့်သုတ်။

## ကိုးကား
ပတိရူပသုတ်

ဘုရားရှင် ကောသလနိုင်ငံ ဧကသာလာပုဏ္ဏားရွာ၌ လူပရိသတ်အား တရား ဟောတော်မူနေစဉ် တရားနာပရိသတ် ပညာမျက်စိပျက်စီးစေရန် ရည်ရွယ်၍ “နေတံ တဝ”အစရှိသော ဂါထာဖြင့် လျှောက်ထားလာသော မာရ်နတ်အား “မြတ်စွာဘုရားသည် ဝေနေယျတို့အလို့ငှါ ဟောတော်မူပုံ, မြတ်စွာဘုရားသည် လိုက်လျောမှု ရာဂ, ဆန့်ကျင်မှုဒေါသ-မှ လွတ်မြောက်တော်မူပြီ-ဟု မိန့်ကြားတော်မူရာ မာရ်နတ် စိတ်မချမ်းမသာဖြစ်သွားပုံကို ပြဆိုသည့်သုတ်။

အဋ္ဌကထာ, ဋီကာတို့၌ မှတ်သားဖွယ် ဖွင့်ဆိုချက်များရှိပါသည်။

## ကိုးကား
မာရဓီတုသုတ်

ဘုရားရှင် သေနာနိဂုံး ဥရုဝေလတော အဇပါလညောင်ပင်၌ သီတင်းသုံးတော်မူစဉ်-ခုနစ်နှစ်လုံးလုံး နှိပ်စက်ဖို့ရန် အကြားအပေါက်ကိုရှာ၍ ဖဝါးခြေထပ် တကောက်ကောက်လိုက်နေသော်လည်း အကြားအပေါက် အပြစ်တစ်စုံတစ်ရာမတွေ့သဖြင့် လက်မှိုင်ချ ဇက်ကျိုး၍ မြေကြီးကို တုတ်ဖြင့်ခြစ်၍ ကြံမှိုင်နေသော မာရ်နတ် အထံသို့ တဏှာ အရတီ ရဂါဟူသော သမီးသုံးယောက်ရောက်လာပြီး အကြောင်း ဖြစ်ပုံကိုမေးမြန်း၍ တောဆင်ကိုဆောင်သကဲ့သို့ ထိုပုဂ္ဂိုလ်ကို ရာဂကျော့ကွင်းဖြင့် နှောင်ဖွဲ့၍ ခေါ်ဆောင်ခဲ့ပါအံ့ဟု ပြောဆိုပြီး ဘုရားရှင်အထံတော်သို့ သွားရောက်ကြပါသည်။

“ရဟန်း၊ အကျွန်ုပ်တို့သည် သင်၏ခြေရင်း၌ လုပ်ကျွေးပါအံ့ဟု ပြောဆိုကြသော်လည်း ဘုရားရှင်သည် ဥပဓိတို့ကုန်ရာ နိဗ္ဗာန်ကိုအာရုံပြုသောအားဖြင့် အရဟတ္တဖိုလ်ဖြင့် ယင်းတို့၏စကားကို နှလုံးမသွင်းပုံ၊ ယောက်ျားတို့၏ အလိုဆန္ဒ အမျိုးမျိုးရှိပုံကို ဆင်ခြင်ကြပြီး အပျိုအရွယ်အမျိုးသမီးတစ်ရာစီ၊ သားမဖွားမီ အမျိုးသမီးတစ်ရာစီ၊ တစ်ကြိမ်သားဖွားပြီး အမျိုးတစ်ရာစီ၊ နှစ်ကြိမ်သားဖွားပြီး အမျိုးသမီး တစ်ရာစီ၊ မိန်းမလတ်သဏ္ဌာန်တစ်ရာစီ၊ မိန်းမကြီးသဏ္ဌာန်တစ်ရာစီ၊ တစ်ယောက်စီ တစ်ယောက်စီ ဖန်ဆင်းပြီး ပြုစုလုပ်ကျွေးရန်ပြောကြားကြပါသည်။

အရဟတ္တဖိုလ်စိတ်ဖြင့် နိဗ္ဗာန်ကိုအာရုံပြုနေတော်မူသော ဘုရားရှင်အား မည်သို့မျှမတတ်နိုင်ကြသဖြင့် ဖခင်၏စကား မှန်ကန်ကြောင်းပြောကြားပြီး “ငါတို့သည် ရာဂမကင်းသေးသော သမဏ, ဗြာဟ္မဏတို့ ကြိုးစားပြီးဆွဲဆောင်ကြလျှင် နှလုံး ကွဲသူကွဲ၊ သွေးအန်သူသွေးအန်၊ ရူးသူရူး၊ စိတ်ပျံ့လွင့်သူ စိတ်ပျံ့လွင့်ဖြစ်ကြပြီး ခုတ်ထားသောကျူရိုးခြောက်သွေ့သွားသကဲ့သို့ ခြောက်သွေ့ညှိုးနွမ်းသွားကြသည်။

တဏှာ၊ အရတိ၊ ရဂါ နတ်သမီးသုံးယောက်တို့က အသီးအသီးလျှောက်ထားသည့်စကားကို အသီးအသီး ဖြေကြားတော်မူသည်။ သမီးသုံးယောက် စစ်ရှုံး၍ ပြန်လာသည်ကိုမြင်လျှင် မာရ်နတ်က ဂါထာနှစ်ခုဖြင့်ရွတ်ဆိုပုံ၊ မာရ်နတ်မင်းသမီး သုံးယောက်တို့လည်း ဝါဂွမ်းမှုတ်လွှင့်လိုက်သကဲ့သို့ ကွယ်ပျောက်သွားပုံကို ပြဆိုသည့်သုတ်။

အဋ္ဌကထာ, ဋီကာတို့၌ မှတ်သားဖွယ်ဖွင့်ဆိုချက်များရှိပါသည်။

## ကိုးကား
ဂေါဓိကသုတ်

အရှင်ဂေါဓိကထေရ် ပရိနိဗ္ဗာန်ဝင်စံမှုနှင့် ဆက်စပ်၍ မာရ်နတ်၏ လျှောက်ထားချက်ကို ဘုရားရှင် ဟောတော်မူသည့်သုတ်။

အဋ္ဌကထာ၌-အရှင်ဂေါဓိကထေရ်၏ ဝေဒနာအကြောင်း၊ စိတ်အကြံဖြစ်ပုံ၊ အရှင်ဂေါဓိကထေရ် ရဟန္တာဖြစ်ပုံ၊ သမသီသီ ရဟန္တာ ၃-မျိုး အကြောင်း၊ ပါဠိတော်နှင့် အဋ္ဌကထာတို့၌ “ဗေလုဝစောင်း မူလပိုင်ရှင်သည် မာရ်နတ်ဖြစ်ကြောင်း၊ သောက နှိပ်စက်မှုကြောင့် ထိုနေရာ၌ ဗေလုဝစောင်းကြီး ချိုင်းကြားမှလွတ်ကျသွားကြောင်း ပါရှိပါသည်။

ဋီကာ၌-သမသီသီနှင့် ဆက်စပ်၍ သီသ ၁၃-မျိုးကို ဖွင့်ပြထားပါသည်။

## ကိုးကား
ဥပစာလာသုတ်

ဥပစာလာဘိက္ခုနီသည် သစ်ပင်တစ်ပင်၏အောက်၌ နေ့သန့်နေစဉ် မာရ်နတ် ရောက်လာပြီး “အထက်နတ်ပြည် ၅-ထပ်တို့တွင် မည်သည့်နတ်ပြည်၌ မွေ့လျော် ခံစားလိုပါသနည်း”ဟု မေးလျှောက်ရာ ဥပစာလာဘိက္ခုနီက “ထိုနတ်ပြည် ၅-ထပ်တို့သည် ကာမဂုဏ်အနှောင်အဖွဲ့တို့ဖြင့် နှောင်ဖွဲ့ထားသဖြင့် မစ္စုမာရ်, ကိလေသမာရ်, ဒေဝပုတ္တမာရ်တို့၏အလိုသို့ လိုက်ပါကြရကုန်၏၊ ၃၁-ဘုံဟူသောလောကကြီးသည် ကိလေသာမီးတို့ဖြင့် တငြီးငြီးထိန်ပြောင် တောက်လောင်ပူလှိုက် တုန်လှုပ်နေပေ၏။ မာရ်နတ်၏ဖြစ်ရာမဟုတ် ပုထုဇဉ်တို့ မမှီဝဲအပ်သောနိဗ္ဗာန်၌သာ စူးစူးစိုက်စိုက် လွန်စွာ နှစ်ခြိုက်မွေ့လျော်၏”အစရှိသည်ဖြင့် မာရ်နတ်အား မိန့်ကြားသည့်သုတ်။

## ကိုးကား
ဥပ္ပလဝဏ္ဏာသုတ်

(၂)သုတ် ရှိပါသည်။

ဥပ္ပလဝဏ္ဏာဘိက္ခုနီသည် သာဝတ္ထိမြို့တော်၌ ဆွမ်းခံလှည့်လည်၍ ဆွမ်းကိစ္စ ပြီးဆုံးပြီးနောက်ဝယ် နေ့သန့်ခြင်းငှာ အန္ဓဝန်တောအုပ်၌ ရင်းဖျားကိုင်းညွတ် ပင်လုံးကျွတ်ပွင့်နေသော အင်ကြင်းပင်ရင်း၌ ရပ်တည်နေစဉ် ဥပ္ပလဝဏ္ဏာဘိက္ခုနီအား ကြောက်လန့်ခြင်း, ဒူးတုန်ခြင်း, မွေးညှင်းရွှင်ပြ ကြက်သီးထခြင်းတို့ကို ဖြစ်စေလိုခြင်း, သမာဓိပျက်စေလိုခြင်းငှာ အလိုရှိသည်ဖြစ်၍ မာရ်နတ်က “ဥပ္ပလဝဏ္ဏဘိက္ခုနီ၏ ရူပကာယကို ချီးမွမ်းပြီး လူဘော်ကျော့ လူရမ်းကား သေသောက်ကြူး အရက်သမားတို့ကို မကြောက်ပါသလော”ဟု ပြောဆိုလေသည်။ ဥပ္ပလဝဏ္ဏဘိက္ခုနီက မာရ်နတ်၏ စိတ်ထားကြံစည်ချက်တို့ကို သိရှိသဖြင့် “သေသောက်ကြူး အရက်သမား ယောက်ျား တစ်သိန်းလောက်ပင် ဤနေရာသို့ ရောက်လာပစေ မိမိအနေဖြင့် ကြောက်စရာ မလိုတော့ပုံ, မိမိ၏အစွမ်းသတ္တိရှိပုံတို့ကို” ၃-ဂါထာဖြင့် ပြန်လည်မိန့်ကြားသဖြင့် ကိုယ်ဆင်းရဲ စိတ်ဆင်းရဲစွာဖြင့် မာရ်နတ်ယုတ် ပြန်လှည့်သွားရပုံကို ဟောတော်မူသည့်သုတ်။
--------------

တန်ခိုးကြီးမားကုန်သော ဘိက္ခုနီတို့တွင် ဥပ္ပလဝဏ္ဏာထေရီသည် အသာလွန် ဆုံး ပေတည်း-ဟု ဘုရားရှင် ဟောတော်မူသည့်သုတ်။

(ထေရီ၊၂၂၉။ ထေရီ၊ဋ္ဌ၊၁၉၀-၂၀၆ ။)

## ကိုးကား
ကိသာဂေါတမီသုတ်

ကောသလနိုင်ငံ သာဝတ္ထိမြို့တော်အနီး အန္ဓဝန်တောအုပ်ဝယ် သစ်ပင်တစ်ပင် အောက်ဝယ် နေ့ပိုင်း၌နေသော အရှင်မ ကိသာဂေါတမီ၏ ကြောက်လန့် တုန်လှုပ် ကြက်သီးမွေးညှင်းထပြီး သမာဓိပျက်ရန်အတွက် “ကိံ နု တံ”အစရှိသော ဂါထာဖြင့် ပြောဆိုလာသော မာရ်နတ်အား “အစ္စန္တံ မတပုတ္တမှိ”အစရှိသော နှစ်ဂါထာဖြင့် စိုးရိမ်ခြင်း, ငိုကြွေးခြင်း သင့်ကိုကြောက်ရွံ့ခြင်း မရှိတော့ပုံ၊ အာသဝေါမရှိတော့ပုံ-အစရှိသော မိမိ၏ အရဟန္တဂုဏ်တို့ကို ထုတ်ဖော်၍ ဟောပြသည့်သုတ်။

## ကိုးကား
အာဠဝိကာသုတ်

အာဠဝိကာဘိက္ခုနီသည် သာဝတ္ထိမြို့တော်အနီး အန္ဓဝန်တောအုပ်အတွင်း၌ ကာယဝိဝေကဖြင့် နေ့သန့်နေစဉ် နှောက်ယှက်လာသော မာရ်နတ်၏စကားကို ပြန်လည် ချေပပြောဆိုသဖြင့် စိတ်ပျက်စွာဖြင့် မာရ်နတ်ထွက်ခွါသွားရပုံကို ဟောတော်မူသည့်သုတ်။

အဋ္ဌကထာနှင့် ဋီကာတို့၌-အန္ဓဝန်တောအုပ်အကြောင်း ဖွင့်ထားပါသည်။

## ကိုးကား
ကောကာလိကသုတ်

(၄)သုတ် ရှိပါသည်။

ဘုရားရှင် သာဝတ္ထိမြို့ ဇေတဝန်ကျောင်းတော်၌ နေ့အခါ တစ်ပါးတည်း ကိန်းအောင်းတော်မူနေစဉ် သုဗြဟ္မာအမည်ရှိသော ပစ္စေကဗြဟ္မာနှင့် သုဒ္ဓါဝါသအမည်ရှိသော ပစ္စေကဗြဟ္မာတို့ ရောက်ရှိလာကြပြီး ကောကာလိကရဟန်းကို အကြောင်းပြု၍ “အပ္ပမေယျ ပမိနန္တော”အစရှိသော ဂါထာဖြင့် ဘုရားရှင်အား လျှောက်ထားသည့်သုတ်။
---------------

ကောကာလိကရဟန်းက အဂ္ဂသာဝကမထေရ်နှစ်ပါးတို့အား ဆဲရေးပြစ်မှားပုံ၊ ဘုရားရှင်က တားမြစ်ပုံ၊ ဘုရားရှင်ရှေ့မှ ထွက်သွားပြီး မကြာမီ ကောကာလိက ရဟန်း အိုင်းအမာနာ အဆင့်ဆင့်ဖြစ်ပေါ် ပေါက်ကွဲပြီး ကွယ်လွန်သွားပုံ၊ ပဒုမ (အဝီစိ) ငရဲ၌ ဖြစ်ရပုံ၊ သဟမ္ပတိဗြဟ္မာကြီးလာရောက်၍ ကောကာလိကအကြောင်း လျှောက်ထားပုံ၊ ပဒုမ (အဝီစိ)ငရဲ သက်တမ်း ပမာဏ၊ အဗ္ဗုဒ၊ နိရဗ္ဗုဒ၊ အဗဗ၊ အဋဋ၊ အဟဟ၊ ကုမုဒ၊ သောဂန္ဓိက၊ ဥပ္ပလ၊ ပုဏ္ဍရိက၊ ပဒုမငရဲကြီးများကို ဘုရားရှင် ဟောတော်မူသည်။

အဋ္ဌကထာ၌-ကောကာလိကသူဌေးသား “စူဠကောကာလိက”နှင့် ဗြာဟ္မဏ၏သား “မဟာကောကာလိက”ဟု ကောကာလိကအမည်ဖြင့် ရဟန်းနှစ်ပါးရှိပုံ၊ ကောကာလိက ရဟန်း၏ အဂ္ဂသာဝကနှစ်ပါးအပေါ်၌ မကျေနပ်ချက်များ၊ ရန်ငြိုးဖွဲ့ပုံ၊ ကောဋိ, ပကောဋိ-အစရှိသောသင်္ချာများကိုလည်း ပြဆိုထားပါသည်။
---------------

အထက် (သံ၊၁၊၁၅၂)သုတ်တော်အတိုင်း ဟောတော်မူပါသည်။ ဤသုတ်၌ ကောကာလိက၏ ဥပဇ္ဈာယ်တူရူဗြဟ္မာက လာရောက်၍ အဂ္ဂသာဝကများကို မပြစ်မှားဖို့ ဟောပြောချက်သည်သာ ထူး၏၊

ဋီကာ-၌ သဟမ္ပတိဗြဟ္မာအကြောင်း အနည်းငယ် ဖွင့်ပြထားသည်။
---------------

စုဏ္ဏိယသုတ်ပါဠိတော်သည် (သံ၊၁၊၁၅၂)သုတ်တော်အတိုင်း ဟောထားပါသည်။ (သံ၊၁၊အံ၊၃)သုတ်၏အဆုံး၌ ဂါထာသုံးဂါထာကို ဟောတော်မူသော်လည်း ဤ၌ (၆၆၂-မှ ၆၈၃-အထိ) (၂၂)ဂါထာ ဟောတော်မူသည်သာ ထူးပါသည်။

အဋ္ဌကထာ၌လည်း -သံယုတ်အဋ္ဌကထာ၊ အင်္ဂုတ္တရအဋ္ဌကထာတို့အတိုင်းသာ ဖွင့်ပါသည်၊ တူရူ-ဗြဟ္မာနှင့် သဟမ္ပတိဗြဟ္မာအကြောင်း ဖွင့်ဆိုချက်၊ ဂါထာဖွင့် ဆိုချက်သာ ထူးပါသည်။

## ကိုးကား
ပဌမအာယုသုတ်

ရာဇဂြိုဟ်မြို့ ဝေဠုဝန်ကျောင်းတော်၌ လူတို့အသက်တိုပုံ၊ တမလွန်ဘဝသို့ သွားရောက်ရပုံ၊ ကုသိုလ်ပြုသင့်ပုံ၊ ဗြဟ္မစရိယကို ကျင့်သင့်ပုံ၊ မသေသောသူ မရှိပုံ၊ အသက်အရှည်ဆုံးသူသည် အနှစ်တစ်ရာ၊ တစ်ရာကျော်ကျော်သာ အသက်ရှည်ပုံအစရှိသည်တို့ကို ဘုရားရှင်က ရဟန်းတော်တို့အား ဟောတော်မူပါသည်။ မာရ်နတ်က လူတို့အသက်ရှည်ပုံကို ဘုရားရှင်အား လျှောက်ထားရာ ဘုရားရှင်က ဦးခေါင်း မီးလောင်နေသောသူကဲ့သို့ သုစရိုက်တရားများကိုကျင့်သင့်ပုံ အစရှိ သည်တို့ကို ရဟန်းတော်တို့အား ဟောတော်မူသည့်သုတ်။

## ကိုးကား
ပုဂ္ဂလသုတ်

(၆)သုတ် ရှိပါသည်။

ဘုရားရှင် ကောသလနိုင်ငံ သာဝတ္ထိမြို့၊ ဇေတဝန်ကျောင်းတော်၌ သီတင်းသုံးနေတော်မူစဉ်

၁။ တမော တမပရာယနပုဂ္ဂိုလ်၊

၂။တမော ဇောတိပရာယနပုဂ္ဂိုလ်၊

၃။ဇောတိ တမပရာယနပုဂ္ဂိုလ်၊

၄။ ဇောတိ ဇောတိပရာယနပုဂ္ဂိုလ်၊ ဟူသော ပုဂ္ဂိုလ်လေးမျိုးကို ဥပမာများဖြင့် ကောသလဘုရင်အား ဘုရားရှင် အကျယ် ဟောတော်မူသည့်သုတ်။

အဋ္ဌကထာ, ဋီကာတို့၌ မှတ်သားဖွယ် ဖွင့်ဆိုချက်များ များစွာပါရှိပါသည်။
--------------------

ဘုရားရှင် မဂဓနိုင်ငံ ရာဇဂြိုဟ်မြို့ ဂိဇ္ဈကုဋ်တောင်ကျောင်းတော်၌ သီတင်းသုံးနေတော်မူစဉ် “ရဟန်းတို့ သံသရာဝဋ်ဆင်းရဲ၏ အစကို မသိနိုင်ကြ၊ အဝိဇ္ဇာဖြင့် ပညာမျက်စိကို ပိတ်ဖုံး၍ ကဏှာဖြင့် ဖွဲ့တုတ်ချည်နှောင်လျက် သံသရာတစ်လွှား၌ ထက်အောက် စုံဆန် အဖန်ဖန် ပြေးလွှားနေရသော သတ္တဝါတို့၏ သံသရာ၏ စတင်ဖြစ်ရာ ရှေ့ပိုင်းကိုလည်း မသိနိုင်ကြ။

ရဟန်းတို့ တစ်ကမ္ဘာပတ်လုံး ထက်အောက် စုံဆန် အဖန်ဖန်အထပ်ထပ် ဖြစ်နေသော သတ္တဝါတို့၏ အရိုးဆက်, အရိုးပုံ, အရိုးစုများကို စုဆောင်းထားလျှင် စုပုံထားသည့်အတိုင်း မပျက်မစီးလျှင် ထိုအရိုးဆက်, အရိုးပုံ အရိုးစုသည် ဤဝေပုလ္လတောင်ပမာဏ ရှိနိုင်ကုန်ရာ၏။ အဘယ့်ကြောင့်နည်းဟူမူကား? သံသရာ၏အစ, ရှေးအဖို့အစုကို မသိနိုင်ကြခြင်းကြောင့်တည်း။

ရှည်မြင့်စွာသော ကာလပတ်လုံး ထက်မြက်သောဆင်းရဲအမျိုးမျိုးကို အဖန် ဖန် အထပ်ထပ် ခံစားခဲ့ရလေပြီ။ သင်္ချိုင်းမြေကို တိုးပွားလှစေခဲ့ရပြီ။ ထို့ကြောင့် သင်္ခါရတရားအားလုံးတို့၌ ဝိပဿနာဉာဏ်, မဂ်ဉာဏ်, ဖိုလ်ဉာဏ်တို့ဖြင့် သံသရာ ဆင်းရဲဒုက္ခအပေါင်းက လွတ်မြောက်အောင် အားထုတ်သင့်ပေပြီ” အစရှိသည်ဖြင့် ရဟန်းတို့အား ဘုရားရှင် ဟောကြားတော်မူသည့်သုတ်။

အဋ္ဌကထာ, ဋီကာတို့၌ ဖွင့်ဆိုချက်များ များစွာ ပါရှိပါသည်။
-------------------

ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ သီတင်းသုံးနေတော်မူစဉ် အာဟုနေယျ, ပါဟုနေယျ, ဒက္ခိဏေယျ, အဉ္ဇလိကရဏီယ, အနုတ္တရံ ပုညက္ခေတ္တံ လောကဿ ဂုဏ်တော်တို့နှင့် ပြည့်စုံတော်မူသော ဥဘတော ဘာဂဝိမုတ္တ, ပညာဝိမုတ္တ, ကာယသက္ခီ, ဒိဋ္ဌိပ္ပတ္တ, သဒ္ဓါဝိမုတ္တ, ဓမ္မာနုသာရီ, သဒ္ဓါနုသာရီ-ဟူသော ပုဂ္ဂိုလ် (၅)ယောက်တို့ကို ရဟန်းတို့အား ဘုရားရှင် ဟောကြားတော်မူသည့်သုတ်။

အဋ္ဌကထာ, ဋီကာတို့၌ ဖွင့်ဆိုချက်များ ရှိပါသည်။
-----------------

ဘုရားရှင် ကောလိယဇနပုဒ် ကောလိယနိဂုံး ကက္ကရပတ္တရွာ၌ သီတင်းသုံးတော်မူနေစဉ် အာဟုနေယျ, ပါဟုနေယျ, ဒက္ခိဏေယျ, အဉ္ဇလိကရဏီယ, အနုတ္တရံ ပုညက္ခေတ္တံ လောကဿဖြစ်သော အရိယာပုဂ္ဂိုလ် (၈)ယောက်တို့ကို ရဟန်းတို့အား ဘုရားရှင် ဟောကြားတော်မူသည့်သုတ်။
-------------------

ဘုရားရှင် ကက္ကရပတ္တရွာ၌ သီတင်းသုံးနေတော်မူစဉ် အထက်သုတ်တော် အတိုင်း အရိယာပုဂ္ဂိုလ် (၈)ယောက်တို့ကို ရဟန်းတို့အား ဘုရားရှင် ဟောကြားတော်မူသည့်သုတ်။
--------------------

ဘုရားရှင် မဂဓနိုင်ငံ ရာဇဂြိုဟ်မြို့ ဂိဇ္ဈကုဋ်တောင်၌ သီတင်းသုံးနေတော်မူစဉ် အထက်သုတ်တော်အတိုင်း အရိယာပုဂ္ဂိုလ် (၈)ယောက်၌ သောတာပတ္တိဖလ သစ္ဆိကိရိယာယ ပုထုဇဉ်ပုဂ္ဂိုလ်ထည့်၍ အရိယာပုဂ္ဂိုလ် (၉)ယောက်တို့ကို ရဟန်းတို့အား ဘုရားရှင် ဟောကြားတော်မူသည့်သုတ်။

## ကိုးကား
ကတမောဒကတိဿသုတ်

သုဗြဟ္မာနှင့် သုဒ္ဓါဝါသ-ဟူသော ပစ္စေက ဗြဟ္မာ နှစ်ဦးတို့ ဘုရားရှင် သီတင်းသုံးတော်မူရာ ကောသလနိုင်ငံ သာဝတ္ထိမြို့ ဇေတဝန်ကျောင်းတော်သို့ လာရောက်ကြပြီး ကတမောဒကတိဿသည် “အကိဿဝ”-ပညာမဲ့သူဖြစ်ကြောင်း လျှောက်ထားသည့်သုတ်။

## ကိုးကား
ဂါရဝသုတ်

ဘုရားရှင်၏ အကြံတော်ကိုသိ၍ သဟမ္ပတိ ဗြဟ္မာမင်းက “ပွင့်တော်မူပြီး ပွင့်တော်မူလတံ့သော ဘုရားရှင်များသည် ဓမ္မကိုသာ အရိုအသေ အလေးအမြတ်ပြု၍ မှီ၍ နေတော်မူကြပါကြောင်း၊ ဘုရားရှင်သည်လည်း ဓမ္မကိုသာ အရိုအသေ အလေး အမြတ်ပြု၍ မှီ၍ နေတော်မူပါလော့”ဟု လာရောက် လျှောက်ထားပုံကို ပြဆိုသည့်သုတ်။

## ကိုးကား
တုရူဗြဟ္မသုတ်

အဂ္ဂသာဝကမထေရ်နှစ်ပါး၏အပြစ်ကို ပြောဆိုသော အရိယူပဝါဒကံကြောင့် ကိုယ်ခန္ဓာ၌ ယားယံသောအနာရောဂါဖုများဖြင့် ဝေဒနာပြင်းထန်စွာ ခံနေရသော ကောကာလိကရဟန်းအား ဆုံးမရန်ရောက်ရှိလာသော တုရူဗြဟ္မာကြီးအား အပြစ် ပြော၍ လက်မခံသောကြောင့် အရိယူပဝါဒကံ၏အပြစ်တို့ကို တုရူဗြဟ္မာက ပြောဆိုသည့်သုတ်။

အဋ္ဌကထာ, ဋီကာတို့၌ တုရူဗြဟ္မာအကြောင်းနှင့် ဖွင့်ဆိုချက်များ ပါရှိပါသည်။

## ကိုးကား
ဗကဗြဟ္မသုတ်

ဘုရားရှင် ကောသလနိုင်ငံ ... သီတင်းသုံးနေတော်မူစဉ် ဗကဗြဟ္မာအား “သဿတဒိဋ္ဌိ” ဖြစ်နေပုံ သိမြင်တော်မူခြင်းကြောင့် ပဌမဈာန်ဗြဟ္မာဘုံမှ ဗကဗြဟ္မာ ထံသို့ကြွရောက်၍ သဿတအယူကို ပယ်စွန့်စေတော်မူပြီး ဗကဗြဟ္မာ၏ မေးလျှောက် ချက်အရ အတိတ်ဘဝ ဆင်းရဲဒုက္ခရောက်နေကြသောလူတို့ကို ကယ်ဆယ်ပြီး ချမ်းသာရာရစေခဲ့သည့်အကြောင်းများကို ဗကဗြဟ္မာအား ဘုရားရှင် ဟောတော်မူသည့်သုတ်။

အဋ္ဌကထာ, ဋီကာတို့၌ ဖွင့်ဆိုချက်များ ပါရှိပါသည်။

## ကိုးကား
ဗြဟ္မာယာစနသုတ်

ဘုရားရှင် မဂဓနိုင်ငံ ဥရုဝေလတောအုပ် နေရဉ္ဇရာမြစ်အနီး သတ္တသတ္တာဟ စံနေတော်မူပြီး (ဗုဒ္ဓဂယာ) အဇပါလညောင်ပင်အနီး၌ သီတင်းသုံးတော်မူစဉ် တရားတော်ကို လူသားတို့ တွေးခေါ်ကြံစည်ရုံမျှဖြင့် မသိနိုင်ပုံ၊ လူသားများ၏ ကိလေသာ ကာမဂုဏ်တို့ဖြင့် ပျော်မွေ့နေကြပုံ၊ ယုံကြည်မှုသဒ္ဒါဓာတ် အားကောင်းစေနိုင်သည့် ဗြဟ္မာတောင်းပန်မှု လိုအပ်နေသေးပုံ-အစရှိသော အကြောင်းတို့ကြောင့် တရားဟောတော်မမူသေးရန် အကြံအစည်ဖြစ်ပုံနှင့် လောကဂရု သဟမ္ပတိဗြဟ္မာကြီး၏ တရားဟောတော်မူရန် လျှောက်ထားတောင်းပန်မှုနှင့် တရားဟောတော်မူရန် ပဋိညာဉ် ပေးတော်မူပုံကို ပြဆိုသည့်သုတ်။

## ကိုးကား
ဗြဟ္မဒေဝသုတ်

ဘုရားရှင် ကောသလနိုင်ငံ ... သီတင်းသုံးတော်မူနေစဉ် တစ်ယောက်သော ပုဏ္ဏေးမ၏သားဖြစ်သော ဗြဟ္မဒေဝသည် ဘုရားရှင်ထံတော်၌ ရဟန်းပြုပြီး ရဟန်းတရား ပွားများအားထုတ်ခြင်းကြောင့် အာသဝေါကုန်ခန်း ရဟန္တာဖြစ်လေသည်။

အရှင်ဗြဟ္မဒေဝသည် နံနင်ခင်း အိမ်စဉ်အတိုင်း ဆွမ်းခံဝင်ကြွတော်မူရာ မိခင် အိမ်သို့ ဝင်ရောက်သီတင်းသုံးနေ၏။ အရှင်ဗြဟ္မဒေဝ၏ မိခင်ပုဏ္ဏေးမကြီးသည် အရှင်ဗြဟ္မဒေဝထေရ်အား ဆွမ်းမလှူဘဲ ပူဇော်နေကျဗြဟ္မာအား အမြဲပသဖွယ် နို့ဃနာဆွမ်းကို တင်ကိုးပသနေ၏။ သဟမ္ပတိဗြဟ္မာရောက်လာပြီး ကောင်းကင်၌ ရပ်လျက် အရှင်ဗြဟ္မဒေဝ၏ ဂုဏ်တော်တို့ကို ချီးကျူးဟောကြားပြီး အရှင်ဗြဟ္မဒေဝအား မြတ်သောအလှူကို ပေးလှူစေပုံကို ပြဆိုသည့်သုတ်။

အဋ္ဌကထာ, ဋီကာတို့၌ အကျယ်မှတ်သားဖွယ် ဖွင့်ဆိုချက်များစွာရှိပါသည်။

## ကိုးကား